title: Ben Holmstrom

text: 3. heinäkuuta 2014 Holmstrom jätti Flyersin organisaation neljän kauden jälkeen ja siirtyi vapaiden pelaajien markkinoiden kautta Carolina Hurricanesiin. Hänet asetettiin pelaamaan farmiseura Charlotte Checkersiin kaudeksi 2014–2015, jolloin hän teki 20 pistettä 62 pelaamassaan runkosarjaottelussa.


title: Ben Holmstrom

text: 2. heinäkuuta 2015 Holmstrom siirtyi vapaana agenttina yhden vuoden mittaisella kaksisuuntaisella sopimuksella New York Islandersiin.


title: Vilmos Zsigmond

text: Vilmos Zsigmond (16. kesäkuuta 1930 Szeged – 1. tammikuuta 2016) oli unkarilaissyntyinen yhdysvaltalainen elokuvaaja. Hän voitti parhaan kuvauksen Oscarin elokuvasta "Kolmannen asteen yhteys" vuonna 1977 ja oli ehdolla myös elokuvista "Kauriinmetsästäjä" (1978), "Kun joki tulvii" (1984) ja "Musta Dahlia" (2006).


title: Vilmos Zsigmond

text: Zsigmond opiskeli elokuvausta Budapestin teatteri- ja elokuvataiteen akatemiassa. Opiskelutoverinsa László Kovácsin kanssa hän kuvasi Unkarin kansannousua vuonna 1956 ja pakeni kuvaamansa materiaalin kanssa ensin Itävaltaan ja sitten Yhdysvaltoihin.


title: Vilmos Zsigmond

text: Urallaan Zsigmond työskenteli useiden merkittävien yhdysvaltalaisohjaajien kuten Robert Altmanin, Steven Spielbergin, Brian De Palman, Michael Ciminon ja Woody Allenin kanssa. Hänen läpimurtoelokuvansa oli Altmanin "McCabe & Mrs. Miller" (1971). Zsigmond kuvasi ensimmäisen Panavisionin Panaflex-kameralla kuvatun elokuvan, Spielbergin "Kovat ratsastajat" (1974).


title: Jouko Sere

text: Jouko Sere, vuoteen 1936 "Seren" (s. 12. helmikuuta 1927 Uskela) on suomalainen diplomi-insinööri ja yritysjohtaja. Hänelle myönnettiin vuorineuvoksen arvo 1978. Hän oli Rauma-Repolan varatoimitusjohtaja 1973–1976, toimitusjohtaja 1976–1983 ja hallituksen puheenjohtaja 1984 alkaen.


title: Volga-Sport-Arena

text: Volga-Sport-Arena () on Venäjän Uljanovskin kaupungissa sijaitseva jääpallohalli. Lokakuussa 2013 käyttöön otettu halli on Venäjän pääsarjassa pelaavan HK Volga Uljanovskin kotiareena.


title: Volga-Sport-Arena

text: Volga-Sport-Arena toimii vuoden 2016 jääpallon MM-kisojen päänäyttämönä.


title: Reilua peliä

text: Reilua peliä () on Tove Janssonin kirja vuodelta 1989. Se koostuu lyhyistä novelleista, jotka kertovat kahden taiteilijan, Jonnan ja Marin, elämästä. Jansson ei salaile mutta ei suoraan mainitse kertovansa omasta elämästään Tuulikki Pietilän kanssa.


title: Reilua peliä

text: Kyllikki Härkäpää sai vuonna 1991 suomennoksestaan Agricola-palkinnon.


title: Philipp Aschenwald

text: Philipp Aschenwald (s. 12. marraskuuta 1995) on itävaltalainen mäkihyppääjä. 177 senttimetriä pitkä Aschenwald edustaa SC Mayerhofen-Tirol -seuraa.


title: Philipp Aschenwald

text: Aschenwald debytoi maailmancupissa tammikuussa 2016 Keski-Euroopan mäkiviikon Bischofshofenin kilpailussa. Hän saavutti heti ensimmäiset maailmancupin pisteensä ollen 29:s. Parhaimmillaan Aschenwald on sijoittunut 13:nneksi helmikuussa 2016 Kuopion suurmäen kilpailussa.


title: Philipp Aschenwald

text: Nuorten MM-kilpailuista Aschenwaldilla on yksi joukkuepronssi vuodelta 2015.


title: Hovinsaaren voimalaitos

text: Hovinsaaren voimalaitos on Kotkan Hovinsaaressa sijaitseva Kotkan Energian voimalaitos. Se tuottaa sähköä, kaukolämpöä sekä prosessihöyryä Danisco Sweetenersin tehtaalle. Laitos toimii Kotkan kaukolämpöverkon peruskuorman tuottajana vuoden ympäri. Voimalaitos koostuu kombivoimalaitoksesta, biopolttolaitoksesta ja maakaasukattilasta. Maakaasua polttoaineenaan käyttävän kombivoimalaitoksen polttoaineteho on 108 MW. Biopolttolaitoksen polttoaineteho on 65 MW ja maakaasukattilan 24nbsp;MW. Kombivoimalaitos on otettu käyttöön vuonna 1997 ja biopolttolaitos vuonna 2003. Voimalaitoksella on 70 metriä korkea piippu ja kaksi 50 metriä korkeaa piippua.


title: Hovinsaaren voimalaitos

text: Voimalaitoksella oli vuonna 1975 käyttöön otettu maakaasua käyttänyt Högfors-kattila, jonka polttoaineteho oli 27 MW. Se korvattiin toisella maakaasukattilalla vuonna 2014.


title: HELLP-oireyhtymä

text: HELLP -oireyhtymä on hengenvaarallinen korkeaan verenpaineeseen ja maksan toimintaan liittyvä raskauskomplikaatio, joka voi kehittyä ennen synnytystä tai vähän sen jälkeen. Siihen ei välttämättä liity runsasta valkuaisaineiden erittymistä virtsaan kuten pre-eclampsiassa yleensä eikä tilan perimmäisiä syitä tiedetä. Sairaus löydettiin vasta 80-luvulla. Tila ennustaa sekä synnyttävän äidin, että lapsen kohonnutta riskiä sairastua myöhemmin sydän- ja verisuonisairauksiin.


title: HELLP-oireyhtymä

text: Nimi on lyhenne seuraavista englanninkielisistä sanoista :


title: HELLP-oireyhtymä

text: Hellp-oireyhtymän diagnosointi voi olla vaikeaa ja sairaus edetä nopeasti hengenvaaralliseen tilaan jossa raskauskouristukset ja jopa mahdollinen kooma uhkaavat sekä äidin, että sikiön henkeä. Tätä edeltäviä ulkoisia oireita ovat monenlaiset näköhäiriöt, ylävatsan kipu, hengitysvaikeudet, turvotukset ympäri kehoa ja yhtenä vakavimmista lihasvärinä. Aina äiti ei tosin vaikuta kovin sairaalta ennen kunnon romahtamista. Ainoa varma hoitokeino on synnytyksen läpivienti yleensä suunnitellulla keisarinleikkauksella tai hätäsektiolla. Alatiesynnytys ei ole mahdollinen. Odottavien äitien veriarvojen seuranta jo raskauden aikana ja etenkin kohonneita verenpaineita hoidettaessa on ensiluokkaisen tärkeää sairauden vaikean ennustettavuuden vuoksi. Tiedetään kuitenkin että äidin korkea ikä, sidekudossairaus, liika lihavuus ja perintötekijät vaikuttavat sairauden puhkeamisern.


title: HELLP-oireyhtymä

text: Tila ilmenee raskausmyrkytyksen komplikaationa. 10—20%:lle vakavasti raskausmyrkytyksestä oireileville naisille arvellaan kehittyvän tämä oireyhtymä. Sairaus voi vahingoittaa äidin maksaa sekä munuaisia pysyvästi.


title: HELLP-oireyhtymä

text: Uudessa raskaudessa sen uusimisriskiksi arvioidaan 25%. Usein Hellp-oireyhtymään tai raskausmyrkytykseen sairastuneet kokevat henkisen romahduksen synnytyksen jälkeen ja he tarvitsevat ulkopuolista henkistä apua.


title: Fallen (For My Painin albumi)

text: Fallen on suomalaisen goottimetallin yhtyeen For My Painin esikoisalbumi, joka julkaistiin 31. maaliskuuta 2003 levymerkillä Spinefarm Records.


title: Fallen (For My Painin albumi)

text: Vuonna 2009 albumista julkaistiin uusintapainos, joka sisältää yhtyeen singlen ”Killing Romance” kappaleet.


title: Killing Romance

text: Killing Romance on suomalaisen goottimetallin yhtyeen For My Painin single, joka julkaistiin 16. kesäkuuta 2004. Se ylsi Suomen virallisen singlelistan sijalle 7.


title: Killing Romance

text: Kappaleet 1 ja 2 on nauhoitettu Tempputupa-studiolla ja Tico Tico -studiolla maalis–huhtikuussa 2004, ja kappale 3 nauhoitettiin yhtyeen esikoisalbumin "Fallen" nauhoituksissa vuonna 2002.


title: Nadežda Durova

text: Nadežda Andrejevna Durova (, 17. syyskuuta 1783 Kiova – 2. huhtikuuta 1866 Jelabuga) oli Venäjän ensimmäinen naisupseeri. Hän toimi myös kirjailijana.


title: Nadežda Durova

text: Nadežda Durova syntyi ratsuväen upseerin perheeseen. Hänen äitinsä oli pettynyt siitä, ettei saanut poikaa, ja antoi tyttärensä husaarin kasvatettavaksi. Durova meni 18-vuotiaana sarapulilaisen virkamiehen kanssa naimisiin ja synnytti lapsen, mutta palasi muutaman vuoden päästä vanhempiensa luokse. Vuonna 1806 hän karkasi kotoa ja liittyi kasakkarykmenttiin tilanomistajan pojan Aleksandr Durovin nimellä. Vuonna 1807 hän värväytyi Aleksandr Sokolovin nimellä ulaanirykmenttiin ja osallistui Preussin sotaretkeen, josta hänet palkittiin Pyhän Yrjön ristillä. Durova kirjoitti Preussista isälleen, joka lähetti Aleksanteri I:lle pyynnön etsiä tyttärensä. Keisari kutsui Durovan Pietariin ja ylensi hänet upseeriksi. Samalla Durovalle annettiin nimi Aleksandr Andrejevitš Aleksandrov, jota hän kantoi lopun ikäänsä.


title: Nadežda Durova

text: Durova osallistui vuoden 1812 isänmaalliseen sotaan, haavoittui Borodinon taistelussa ja palveli sen jälkeen Mihail Kutuzovin lähettinä. Hän osallistui myös vuosien 1813–1814 sotaretkiin ja sai rohkeudestaan useita ansiomerkkejä. Durova erosi armeijan palveluksesta aliratsumestarina vuonna 1816. Sen jälkeen Durova asui muutaman vuoden setänsä luona Pietarissa ja muutti sitten Jelabugaan, jossa hän ”tekemisen puutteessa” ryhtyi kirjoittamaan muistelmiaan.


title: Nadežda Durova

text: Durovan muistelmat "Kavalerist-devitsa" (”Ratsumiestyttö”) ilmestyivät vuodesta 1836 lähtien "Sovremennik"-lehdessä ja myöhemmin erillisinä kirjoina. Hän kirjoitti myös romanttisia kertomuksia, jotka pian unohdettiin. Vuonna 1842 ilmestyi ensimmäinen hänelle omistettu kirja, mutta sen sankari kuoli lopulta unohdettuna Jelabugassa. Elämänsä aikana hän oli rajojen rikkoja: pukeutui miesten vaatteisiin, leikkasi hiuksensa lyhyiksi, poltti tupakkaa ja käytti itsestään maskuliinimuotoja. Durova myös haudattiin testamenttinsa mukaisesti miesten puvussa sotilaallisin kunnianosoituksin. Myöhemmin hänestä on tehty romaaneja, näytelmä, ooppera ja Eldar Rjazanovin elokuva "Husaarit" ("Gusarskaja ballada", 1962).


title: Vain poika tahtoo

text: Vain poika tahtoo ("Mackan") on ruotsalainen nuorten draamaelokuva vuodelta 1977. Sen on käsikirjoittanut ja ohjannut Birgitta Svensson ja pääosia näyttelevät Maria Andersson ja Kåre Mölder.


title: Vain poika tahtoo

text: Elokuva kertoo 14-vuotiaan Mackanin ja 18-vuotiaan Kennethin vaikeasta romanssista 1960-luvun alussa.


title: Vain poika tahtoo

text: Mackan, oikealta nmeltään Margareta, on 14-vuotias ja joutunut usein vaihtamaan paikkakuntaa, koska hänen isänsä työskentelee rautateillä. 1960-luvun alussa Mackanin perhe muuttaa pieneen kaupunkiin, jossa tyttö tapaa 18-vuotiaan Kennethin. Mackan rakastuu ja on ylpeä ensimmäisestä poikaystävästään, mutta poika haluaa aluksi vain nätin tytön hienon jenkkiautonsa etuistuimelle. Suhteen syventyessä he huomaavat, etteivät osaa puhua tunteistaan, ei varsinkaan Kenneth miehekkään roolinsa vankina. Mackan ei saa tukea myöskään vanhemmiltaan, vaan äiti suhtautuu tyttärensä poikaystävään hysteerisen vihamielisesti. Suhde päättyy, kun Mackanin perhe päättää muuttaa taas uudelle paikkakunnalle, nyt Tukholman suurkaupunkiin.


title: Vain poika tahtoo

text: Ruotsalaiskriitikot eivät lämmenneet pitkäpiimäisenä pitämälleen elokuvalle, mutta nuoret ottivat sen omakseen ja katsojaluvut olivat hyviä. Elokuvan käsikirjoittaja-ohjaaja Birgitta Svensson törmäsi elokuva-alan vieroksuvaan asenteeseen naispuolisia tekijöitä kohtaan.


title: Vain poika tahtoo

text: Suomessa Kotilieden nuortenpalstalla ei pidetty uskottavana, että päähenkilö olisi mennyt sänkyyn pojan kanssa vain siksi, että pelkäisi menettävänsä hänet.


title: Jussi Leino

text: Frans Johannes (Jussi, F.J.) Leino (14. lokakuuta 1894 Lieto – 27. huhtikuuta 1960 Kaarina) oli suomalainen asianajaja ja sosialidemokraattien kansanedustaja.


title: Jussi Leino

text: Leinon vanhemmat olivat renki Frans Henrik Leino ja Alma Simola. Hän pääsi ylioppilaaksi 1915 ja suoritti oikeustutkinnon 1919. Leino oli Lakiasiaintoimisto Leino & Leinon osakkaana Turussa 1919–1960.


title: Jussi Leino

text: Leino oli kansanedustajana 1924–1929 edustaen Turun läänin eteläista vaalipiiriä. Hän oli presidentin valitsijamiehenä vuoden 1925 presidentinvaaleissa. Leino oli myös Turun kaupunginvaltuuston jäsenenä.


title: Jussi Leino

text: Jatkosodan aikana Leino oli mukana Teo Snellmanin perustaman Suomen Kansallissosialistisen Työväenpuolueen ja Yrjö Raikkaan johtaman "Suomen Kansallsisosialistit ry":n toiminnassa ja hän julkaisi myös kansallissosialismia käsitelleitä kirjoja. Leino joutui syksyllä 1944 valtiollisen poliisin pidättämäksi yhdessä monien muiden suomalaisten kansallissosialistien johtohenkilöiden kanssa.


title: Jussi Leino

text: Jussi Leino oli naimisissa 1916–1934 Marta Maria Raunion kanssa ja vuodesta 1935 Oili Tuulikki Tuomisen kanssa.


title: Richard Loo

text: Richard Loo (k. 1983) oli kiinalais-amerikkalainen näyttelijä. Hän näytteli melkein 50 vuoden ajan yhteensä lähes 150 elokuvassa. Loo tunnettiin parhaiten toisen maailmansodan aikaisista elokuvista, joissa hän näytteli japanilaisia vihollisia.


title: Richard Loo

text: Loo syntyi Havaijin Mauilla. Hän näytteli muun muassa elokuvissa "Purppurasydän", "Avaruuden ritarit", "Story of Dr. Wessell", "Taivasten valtakunnan avaimet", "Hyvä maa", "Myrsky yli Aasian" ja "Viidakkopartisaanit". Myöhempinä vuosinaan hän näytteli televisiosarjoissa, muun muassa sarjassa "Kung Fu". Loon viimeiseksi elokuvaksi jäi James Bond -elokuva "007 ja kultainen ase". Hän kuoli 20. marraskuuta 1983 Los Angelesissa 80-vuotiaana.


title: Richard Loo

text: Loo oli naimisissa kahdesti. Hänellä oli kaksi lasta.


title: Alfred Lindroos

text: Gustaf Alfred Lindroos (10. kesäkuuta 1883 Perniö – 3. heinäkuuta 1937 Helsinki) oli suomalainen työläistarkastaja ja sosialidemokraattien kansanedustaja.


title: Alfred Lindroos

text: Lindroosin vanhemmat olivat tehdastyöläinen Alexander Lindroos ja Agata Wilhelmina Andersson . Hän kävi kansakoulun ja työskenteli metallityömiehenä Helsingissä 1901–1921. Tämän jälkeen Lindroos toimi valtion tapaturmatoimiston Helsingin piirin työläistarkastajana 1921-1937.


title: Alfred Lindroos

text: Lindroos oli kansanedustajana 1921–1922 edustaen Uudenmaan läänin vaalipiiriä. Hän tuli eduskuntaan sairauden vuoksi edustajantoimesta vapautetun sosialidemokraattien Edvard Helteen tilalle. Lindroos oli myös Helsingin kaupunginvaltuuston jäsenenä ja kuului Suomen ruotsalaisen työväenliiton hallitukseen.


title: Ingrid ja Sten Ahrlandin palkinto

text: Ingrid ja Sten Ahrlandin palkinto () on ruotsalainen kemian alan palkinto, joka jaetaan joka viides vuosi tieteellisesti ansioituneelle nuorelle pohjoismaiselle kemian tutkijalle. Palkintoa jakaa tiedeseura Kungliga Fysiografiska Sällskapet i Lund ja se on nimetty ruotsalaisen kemistin Sten Ahrlandin (1921–1997) mukaan. Palkinnon suuruus on 50 000 Ruotsin kruunua.


title: Ingrid ja Sten Ahrlandin palkinto

text: Vuonna 2014 palkinnon sai suomalainen Heikki M. Tuononen.


title: Juri Oganesjan

text: Juri Tsolakovitš Oganesjan (, syntynyt 14. huhtikuuta 1933 Donin Rostovissa), on eräs huomattavimmista nykyajan venäläisistä ydinfyysikoista. Hänen tutkimusryhmänsä löysi ja syntetisoi useita eräistä raskaimmista tunnetuista alkuaineista. IUPAC:in mukaan Oganesjanin tutkimusryhmä löysi ensimmäisenä alkuaineet 114-118 (flerovium, moskovium, livermorium, tennessiini ja oganesson). Lisäksi hänen panoksensa järjestysluvun Z=100–108 aktinoidien, transaktinoidien ja superraskaiden alkuaineiden stabiilisuuden saaren tutkimuksessa on ollut pitkäaikaista ja merkittävää.


title: Juri Oganesjan

text: Oganesjan on Flerov Laboratory of Nuclear Reactions (FLNR) tutkimuskeskuksen tieteellinen johtaja Dubnassa. Alkuaine dubnium on nimetty tämän laboratorion sijaintipaikan mukaan.


title: Juri Oganesjan

text: Vuonna 2009 amerikkalaiset tutkijat varmensivat Oganesjanin ryhmän jo kymmenen vuotta aikaisemmin löytäneen fleroviumin olemassaolon.


title: Juri Oganesjan

text: Kesäkuussa 2016 IUPAC esitti virallisesti järjestysluvun 118 alkuaineen (väliaikaiselta nimeltään ununoktium) nimeämistä oganessoniksi Oganesjanin mukaan. Tämä esitys hyväksyttiin marraskuussa 2016.


title: Tiril Udnes Weng

text: Tiril Udnes Weng (s. 29. syyskuuta 1996) on norjalainen maastohiihtäjä.


title: Tiril Udnes Weng

text: Weng kilpaili maailmancupissa ensimmäisen kerran 11. maaliskuuta 2015 Drammenissa perinteisen hiihtotavan sprintissä ollen 47:s. Hänen paras sijoituksensa maailmancupissa on yhdeksäs sija Drammenin perinteisen hiihtotavan sprinttikilpailussa maaliskuussa 2018.


title: Tiril Udnes Weng

text: Weng oli mukana juniorien MM-kilpailuissa Val di Fiemmessä 2014, Almatyssä 2015 ja Rasnovissa 2016. Hän oli voittamassa viestissä pronssia 2014 ja kultaa 2015. Wengin paras henkilökohtainen sijoitus näissä kilpailuissa oli viides sija perinteisen hiihtotavan sprintissä 2015. Rasnovissa 2016 hän saavutti hopeaa viestissä ja pronssia vapaan hiihtotavan 10 kilometrillä. Alle 23-vuotiaiden MM-kilpailuissa hän saavutti kuitaa vapaan sprintissä 2018 ja hopeaa 10 kilometrin vapaalla 2017. Euroopan nuorten olympiafestivaaleilla hän sai sekaviestissä pronssia 2013.


title: Tiril Udnes Weng

text: Myös Wengin kaksoissisko Lotta Udnes Weng on hiihtäjä. He kuuluivat samaan viestijoukkueeseen nuorten MM-kilpailuissa sekä 2014 että 2015. Hiihtäjä Heidi Weng on kaksosten neljäs serkku.


title: Lidija Zinovjeva-Annibal

text: Lidija Dmitrijevna Zinovjeva-Annibal (, helmikuu 1866 – 30. lokakuuta 1907 Zagorje, Mogiljovin kuvernementti) oli venäläinen kirjailija.


title: Lidija Zinovjeva-Annibal

text: Lidija Zinovjeva-Annibal syntyi aatelisperheeseen. Äitinsä puolelta hän oli sukua Aleksandr Puškinin esi-isälle Abram Gannibalille. Zinovjeva-Annibal sai kotiopetusta ja meni vanhempiensa tahdon vastaisesti naimisiin opettajansa kanssa. Muutaman vuoden kuluttua hän jätti miehensä ja muutti kolmen lapsensa kanssa ulkomaille. Vuonna 1893 Zinovjeva-Annibal tutustui Roomassa symbolistirunoilija Vjatšeslav Ivanoviin. Vuonna 1899 he menivät naimisiin. Zinovjeva-Annibal toimi heidän asunnossaan eli ”tornissa” pidetyn salongin emäntänä ja vaikutti merkittävällä tavalla miehensä tuotantoon.


title: Lidija Zinovjeva-Annibal

text: Zinovjeva-Annibalin ensimmäinen merkittävä teos oli symbolistinen näytelmä "Koltsa" (”Sormukset”, 1904), jonka teemana on Ivanovin ”dionyysisyyteen” liittyvä yksilöllisyyden ja yhteisöllisyyden ristiriita. Samaa teemaa käsittelee hänen tunnetuin teoksensa, pienoisromaani "Tridtsat tri uroda" (”Kolmekymmentäkolme kuvatusta”, 1907), joka on Venäjän kirjallisuuden ensimmäinen lesborakkauden kuvaus. Se joutui joksikin aikaa sensuurin kieltämäksi. Kertomuskokoelma "Tragitšeski zverinets" (”Traaginen eläinhäkki”, 1907) kuvaa aikuisten epäoikeudenmukaisuudesta kärsivän nuoren psykologiaa. Postuumisti julkaistun kokoelman "Net!" (”Ei!”, 1918) kertomusten aiheena on ihmisen käyttäytyminen ääritilanteissa. Proosan ja näytelmien lisäksi Zinovjeva-Annibal kirjoitti myös runoja ja kirjallisuuskritiikkiä sekä osallistui vuosien 1905–1907 vallankumoustapahtumien aikana maanalaisen "Adskaja potšta" -lehden julkaisemiseen.


title: Epeko

text: Oy Epeko Ab oli vuosina 1934–1975 toiminut kosmeettisten ja teknokemiallisten tuotteiden maahantuoja ja valmistaja. Sen perusti Holger Bergenheim (1907–1977), ja vuonna 1975 se fuusioitiin Bergenheim-yhtiöihin. Epekon tuotteita olivat muun muassa Tokalon-ihovoiteet ja Elnett-hiuslakka.


title: Epeko

text: Lukion ja reserviupseerikoulun käynyt Holger Bergenheim työskenteli ensin pankkialalla ja pörssimeklarina, mutta 1930-luvun laman alettua menetti omaisuutensa. Bergenheim perusti Oy Epeko Ab:n 1934 ruotsalaisen emoyhtiön tytäryhtiöksi. Ensimmäinen toimitila oli kerrostalon kellari Helsingin Kaisaniemenkadulla, kunnes vuonna 1941 Bergenheim osti Espoon Kavallinmäestä isommat tilat virolaissyntyiseltä Gustav Beckmannilta, joka oli ostanut Kavallin tilan maat 1935 ja rakennuttanut sinne uuden tehdasrakennuksen guttaperkan tuottamiseksi. Tehdas oli lopetettu talvisodan syttyessä.


title: Epeko

text: Epeko sai ensimmäisen lääke-edustuksensa Sveitsistä 1938. Edustuksia ja oman valmistuksen tuotteita kertyi lisää vuosien kuluessa. Bergenheim oli Epeko-yhtiön johdossa vuoteen 1965 ja sitten johtokunnan puheenjohtajana vuoteen 1975, jolloin yhtiö fuusioitiin Oy Bergenheim Yhtiöt Ab:hen. Bergenheim-konserni muodostettiin kymmenistä Holger Bergenheimin Epekon lisäksi perustamista yhtiöistä. Hänet tunnetaan niiden lisäksi Oy Hoechst Fennica Ab:n, Oy Mainos-TV-Reklam Ab:n ja Lääketuonti Oy:n perustajana.


title: Kuuntelija

text: Kuuntelija () on Tove Janssonin novellikokoelma vuodelta 1971. Siinä on 18 novellia. Monissa sen novelleissa käsitellään yksinäisyyden eri muotoja ja toisen ihmisen kohtaamisen vaikeutta.


title: Kuuntelija

text: Kristiina Kivivuoren suomennos ilmestyi vuonna 1972.


title: Kuuntelija

text: Kokoelmassa on seuraavat novellit: Kuuntelija; Hiekkaa tuodaan; Lastenkutsut; Nukkuva mies; Mustavalkoista; Kirje palvotulle; Rakkauskertomus; Toinen; Keväällä; Hiljainen huone; Myrsky; Harmaata duchessea; Ehdotus johdannoksi; Susi; Sade; Räjäytys; Lucion ystävät; Orava.


title: Michael Goodliffe

text: Michael Goodliffe () oli brittiläinen näyttelijä.


title: Michael Goodliffe

text: Goodliffe syntyi 1. lokakuuta 1914 Cheshiren Bebingtonissa. Hän oli kirkkoherran poika. Hän aloitti näyttelijänuransa Stratford Festivalissa. Goodliffe joutui toisen maailmansodan aikana sotavangiksi. Hän jatkoi näyttelijänuraansa vuonna 1948, kun hän esiintyi elokuvassa "Osasto X 43". Seuraavat kolme vuosikymmentä Goodliffe näytteli upseerien, diplomaattien ja liikemiesten rooleja. Hän näytteli myös Robert Walpolea elokuvassa "Rob Roy – Ylämaan sankari" (1953), kreivi de Dunois'ta elokuvassa "Kuninkaan jousimies" (1954) ja Charles Gilliä elokuvassa "The Trial of Oscar Wilde" (1960). Goodliffe ei koskaan näytellyt elokuvan pääosaa, mutta oli television johtava mies Britanniassa, etenkin televisiosarjan "Sam" (1973–1975) kautta.


title: Michael Goodliffe

text: Goodliffe sairastui masennukseen ja kuoli hyppäämällä wimbledonilaisen sairaalan ikkunasta ulos 20. maaliskuuta 1976.


title: Bergenheim-yhtiöt

text: Oy Bergenheim Yhtiöt Ab oli vuosina 1977–1998 toiminut lääkemaahantuoja sekä kosmeettisten ja teknokemiallisten tuotteiden maahantuoja ja valmistaja. Se muodostettiin monista lähinnä vuorineuvos Holger Bergenheimin perustamista yhtiöistä, kuten Oy Epeko Ab, Lääketuonti Oy – Medicinimport Ab, Oy Oxygenol Ab ja Bycos.


title: Bergenheim-yhtiöt

text:
Instrumentarium osti Oy Bergenheim Yhtiöt Ab:n toukokuussa 1986. Yhtiö siirrettiin Instrumentariumin erillisyksikköön 1990, kunnes Instru myi sen helmikuussa 1998 perheyhtiö Berner Oy:lle. Tuolloin Bergenheim-yhtiöiden vuosiliikevaihto oli noin 130 miljoonaa markkaa. Instrumentariumin aikana 1990-luvun puolivälissä Bergenheim-yhtiöiden edustamiin kosmetiikkamerkkeihin kuuluivat Almay, Christian Dior, Clarins, Escada, Givenchy,
Kanebo ja Calvin Klein. Se markkinoi myös vauvanhoitotuotteita sekä Schollin jalkojenhoitotuotteita. Yhtiön oma tehdas valmisti muun muassa Oxygenol-hammastahnoja, Orient Henna -hiusvärejä sekä Anet-shampoita ja -saippuoita.


title: Lahti Matkat

text: Lahti Matkat Oy Lahti Travels Ltd oli lahtelainen Pentti Jämsän perustama ja omistama matkaitoimisto. Lahti Matkoilla oli toimistot myös Helsingissä nimellä Vip Matkat ja USA:ssa Floridassa Lake Worthissä nimellä Aimo Travels.


title: WC räjähtää

text: WC räjähtää on joulukuussa 1982 ilmestynyt hardcore-yhtye Rattuksen minialbumi, joka julkaistiin ainoastaan 500 kappaleen painoksena. Nykyään se yksi arvokkaimpia suomalaisia musiikkialbumeja, josta on maksettu jopa lähes 400 euroa. Uusien kappaleiden lisäksi "WC räjähtää" sisältää nopeutetun version yhtyeen ensisinglen B-puolesta "Muotipunk". Albumin kannen on piirtänyt amerikkalainen Pushead eli Brian Schroeder, joka on suunnitellut levynkansia myös muun muassa Metallicalle ja Misfitsille. Tarinan mukaan hän pyysi palkkioksi vain kahdeksan levyä.


title: WC räjähtää

text: Vuonna 2012 "WC räjähtää" ilmestyi Svart Recordsin uudelleenmasteroituna vinyylipainoksena, joka oli myös levyn ensimmäinen virallinen uudelleenjulkaisu.


title: Mike O’Neill

text: Mike O’Neill (s. 3. marraskuuta 1967 LaSalle, Quebec, Kanada) on kanadalainen entinen jääkiekkomaalivahti. Hän pelasi urallaan 21 NHL-ottelua Winnipegin ja Anaheimin joukkueissa. Valmistuttuaan Yalen yliopistosta hän pelasi myös yhden kauden SM-liigaa Tapparan riveissä.


title: Isokalakotka

text: Isokalakotka ("Icthyophaga ichthyaetus") on kalakotkien sukuun kuuluva päiväpetolintu. Sitä tavataan seuraavissa Aasian maissa: Bangladesh, Brunei, Filippiinit, Indonesia, Intia, Kambodža, Laos, Malesia, Myanmar, Nepal, Singapore, Sri Lanka, Thaimaa ja Vietnam.


title: Isokalakotka

text: Kannan suuruudeksi arvioidaan 15 000–150 000 yksilöä. Kannan epäillään olevan pienenemässä elinalueiden tuhoutumisen, saastumisen ja ylikalastuksen vuoksi. Suojelutoimia ei ole meneillään.


title: Isokalakotka

text: Lajin elinympäristöä ovat erilaiset suot ja vesialueet.


title: Kuuntelija (albumi)

text: Kuuntelija on Stella-yhtyeen esikoisalbumi, joka julkaistiin 3. toukokuuta 2004.


title: Kuuntelija (albumi)

text: Albumi nousi Suomen virallisen listan sijalle 40.


title: Pelkääjän paikalla

text: Pelkääjän paikalla on Stella-yhtyeen toinen albumi, joka julkaistiin 29. maaliskuuta 2006. Albumi nousi Suomen virallisen listan sijalle 5.


title: Pelkääjän paikalla

text: Se uudelleenjulkaistiin vuonna 2011 levymerkillä Universal Music.


title: Jokin on muuttumassa

text: Jokin on muuttumassa on Stella-yhtyeen neljäs studioalbumi, joka julkaistiin 25. toukokuuta 2011.


title: Jokin on muuttumassa

text: Albumi nousi Suomen virallisen listan sijalle 5.


title: Siinä kaikki

text: Siinä kaikki on Stella-yhtyeen kokoelmalevy ja viimeiseksi jäänyt albumi, joka julkaistiin 24. toukokuuta 2013. Albumi sisältää viisi uutta kappaletta.


title: Siinä kaikki

text: Albumi nousi Suomen virallisen listan sijalle 10.


title: Vilho Piippo

text: Vilho Piippo -nimisiä henkilöitä ovat olleet:


title: HMS Audacious (1785)

text: HMS Audacious oli Britannian Kuninkaallisen laivaston vuonna 1785 vesillelaskettu Arrogant-luokan 74-tykkinen kolmannen luokan linjalaiva.


title: HMS Audacious (1785)

text: Alus tilattiin 22. lokakuuta 1782 Rotherhithestä John Randall & Brentiltä. Sen köli laskettiin elokuussa 1783 ja alus laskettiin vesille 23. heinäkuuta 1785. Alus valmistui lokakuussa Deptfordissa ja Woolwichissa, joissa sen varustamiskustannukset olivat 11 850 puntaa. Alukselle tehtiin korjauksia ja se oli varustettavana palvelukseen ottoa varten Chathamissa elokuusta 1791 alkaen aina 23. helmikuuta 1793.


title: HMS Audacious (1785)

text: Alus otettiin palvelukseen helmikuussa 1792 Kanaalin laivastoon päällikkönään William Parker. Se osallistui 1.-2. elokuuta 1798 Abukirin taisteluun.


title: HMS Audacious (1785)

text: Alus romutettiin elokuussa 1815.


title: HMS Zealous (1785)

text: HMS Zealous oli Britannian Kuninkaallisen laivaston vuonna 1785 vesillelaskettu Arrogant-luokan 74-tykkinen kolmannen luokan linjalaiva.


title: HMS Zealous (1785)

text: Alus tilattiin 19. kesäkuuta 1782 William Barnardilta Deptford Greenistä. Sen köli laskettiin 1. joulukuuta ja alus laskettiin vesille 25. kesäkuuta 1785. Se valmistui 21. elokuuta Woolwichissa, jossa aluksen varustamiskustannukset olivat 7 608 puntaa.


title: HMS Zealous (1785)

text: Alus osallistui 1.-2. elokuuta 1798 Abukirin taisteluun, minkä jälkeen se oli mukana Aleksandrian saarrossa.


title: HMS Zealous (1785)

text: Alus romutettiin joulukuussa 1816.


title: Where Heaven Ends

text: Where Heaven Ends on suomalaisen LAB-yhtyeen albumi, joka julkaistiin 28. helmikuuta 2005. Suomen virallisella albumilistalla se oli parhaimmillaan sijalla 24.


title: Devil Is a Girl

text: Devil Is A Girl on suomalaisen LAB-yhtyeen albumi, joka julkaistiin 21. lokakuuta 2002. Se oli Suomen virallisella albumilistalla parhaimmillaan sijalla 14.


title: Milton Reeves

text: Milton Othello Reeves (elokuu 25. 1864 – kesäkuu 4. 1925) oli amerikkalaisen ajoneuvoteollisuuden uranuurtajia. Hänen nimissään oli yli 100 patenttia, joista monet ovat edelleen nykyaikaisen autoilun arkipäivää.


title: Milton Reeves

text: Milton Reeves syntyi Indianan Rushin piirikunnassa elokuun 25. päivänä vuonna 1864. Hänen vanhempansa olivat maanviljelijä William Franklin Reeves ja äiti Hannah M. Gilson. Koulunsa hän kävi Indianan Knightstowniin pikkukaupungissa. Reeves avioitui Amanda Melvina Kirkpatrickin kanssa vuonna 1882. Hän kuoli Indianan Columbuksessa, 60 vuoden ikäisenä, kesäkuun 4. päivänä vuonna 1925.


title: Milton Reeves

text: Työskennellessään columbuslaisella sahalla vuonna 1879, Reeves kiinnitti huomiota siihen, että sahakoneita käyttävät henkilöt eivät kyenneet kontrolloimaan niiden voimaa välittävien hihnapyörien nopeutta ja tämä aiheutti runsaasti raaka-ainehukkaa. Joidenkin kuukausien tutkimusten ja kokeilujen tuloksena Reeves kehitti variaattorin eli portaattomasti säätyvän voimansiirron, jolla sahojen nopeutta pystyttiin hallitsemaan.


title: Milton Reeves

text: Yhdessä veljiensä Marshallin ja Girneyn kanssa Milton osti hihnapyöriä valmistaneen "Edinburgh Pulley Companyn" vuonna 1888 ja uudelleennimesivät sen "Reeves Pulley Companyksi". Tämän liiketoimen takana ja liikuttavana voimana toimi Marshall, joka oli vuonna 1869 kehittänyt maissipeltojen muokkausta varten tehokkaan auralaitteen ja yhdessä isänsä kanssa perustanut vuonna 1875, maatalouden koneita valmistaneen "Hoosier Boy Cultivator Companyn". Vuonna 1879 tämän yhtiön nimeksi oli muutettu Reeves & Co ja se oli yksi Pohjois-Amerikan ensimmäisiä höyrykäyttöisten kyntökoneiden valmistajia. Milton, jonka intohimona oli vaunukaluston liikkeellesaaminen moottorivoimalla, alkoi kehittää motocyclea (varhainen amerikanenglannin nimitys moottoroidulle ajoneuvolle) ja tässä yhteydessä hän sovelsi kehittämäänsä variaattoria. Monipuolisten käyttömahdollisuuksiensa vuoksi variaattorien valmistuksesta muodostettiin Reeves Pulley Companyn oma tuotelinja.


title: Milton Reeves

text: Yleisesti hyväksytyn tiedon mukaan Milton Reeves valmisti Yhdysvaltain neljännen tai viidennen moottoroidun ajoneuvon, näihin aikoihin niiden amerikanenglantilainen nimitys oli motocycle. Voimansiirtoon tässä laitteessa käytettiin variaattoria joten se oli edistyksellinen verrattuna esimerkiksi Henry Fordin Quadricycleen, jossa oli vain yksinopeuksinen välitys. Motocycle oli nelipyöräinen ja voimanlähteenä siinä oli Sintz Gas Engine Companyn kuusihevosvoimainen kaksitahtimoottori. Kori oli columbuslaisen vaunujenvalmistaja "Fehring Carriage Companyn" valmistama. Sintz-moottori osoittautui kuitenkin toimintavarmuudeltaan epäluotettavaksi, joten Reeves valmisti oman ilmajäähdytteisen moottorin, vuosien 1897 – 1898 vaiheilla.


title: Milton Reeves

text: Reevesin ensimmäinen, variaattorilla varustetulla motocyclellä tehty, muistiinpantu koeajo tapahtui syyskuun 26. päivänä vuonna 1896. Vähentääkseen meteliä ja välttyäkseen pakokaasujen hengittämiseltä, Reeves kehitti ajoneuvoteollisuuden ensimmäisen äänenvaimentimen. Milton ja Marshall Reeves rekisteröivät äänenvaimentimen patentin vuonna 1897. Samana vuonna Milton esitteli uuden, parannellun motocyclensä. Autolla ajettiin 45 mailin matka Indianapolisiin ja tällöin sillä saavutettiin 15 mph (n. 24 km/h) huippunopeus. Reevesin auto oli ensimmäinen Indianapolisin kaduilla kulkenut moottoroitu ajoneuvo. Myöhemmin ajetuissa testeissä auto tuplasi huippunopeutensa 30 mailiin tunnissa. Mutta vuonna 1898 Reeves oli menettänyt energiansa ja lannistunut. Hän oli odottanut ajoneuvolleen kaupallista menestysta mutta niitä oli parin vuoden aikana myyty vain viisi kappaletta. Vuonna 1899 Miltonin veljet vetäytyivät motocyclen kehityksen parista, pääsyynä oli edelleenkin luotettavien moottoreiden puute.


title: Milton Reeves

text: Milton Reeves jatkoi autonsa kehittämistä ja sai vuonna 1904 suostuteltua veljensä mukaan uuteen yritykseen. Hän valmisti vuonna 1904 neljä "D"-mallin ja vuonna 1905 kuusi "E"-mallin autoa. D-mallin moottori oli 12- ja E-mallin 18 – 20 -hevosvoimainen. Vuonna 1905 Reeves valmisti ilmajäähdytteisen, läpihengittävän kansiventtiilimoottorin, joka oli varustettu roiskevoitelulla ja erillistä valua olevilla sylintereillä. Samana vuonna Reeves solmi sopimuksen toimittaa 500 kappaleen erän kyseisestä moottoria detroitilaiselle autonvalmistaja Aerocar Companylle ja vuonna 1906 moottoreita valmistui 15 kappaleen viikkovauhtia. Vuonna 1906 esiteltiin nestejäähdytteinen moottori sekä ilmajäähdytteisellä malli-"J" -moottorilla varustettu "Reeves Go-Buggy". Postimyynnistä tilattavissa ollut Sears Motor Buggy oli varustettu Reevesin ilmajäähdytteisellä "P"-mallin moottorilla. Moottoreiden kehitys jatkui aina vuoteen 1910 asti, jolloin Reevesin perhe, Autocar Companyn kaatumisen myötä, päätti jälleen vetäytyä auto- ja moottoribisneksestä. Milton Reeves itse jatkoi autojen kehitystä ja valmistusta ja hänen toimestaan valmistuivat mallit "S" ja "N". Reeves Pulley Company jatkoi variaattoreiden valmistusta omalla nimellään vuoteen 1955 saakka, jolloin yhtiön osti "Reliance Electric Company", teollisuusautomaatioon ja -voimansiirtoon erikoistuneen "Rockwell Internationalin" Power Systems -divisioona. Vuonna 2007 Rockwell myi kyseisen divisioonan Baldor Electric Companylle, joka on osa maailmanlaajuista ABB Groupia.


title: Milton Reeves

text: Muita ajoneuvovalmistajia jotka käyttivät Reevesin moottoreita tuona aikakautena olivat mm. Auburn, Autobug, Chatham, Mapleby ja Moon.


title: Milton Reeves

text: Vuonna 1911 Milton Reeves perusti autojen valmistusta varten "Reeves Sexto-Octo Company" -nimisen yhtiön. Yhtiön tuotteena oli "Reeves Octo-Auto", vuoden 1910 Overland, jota oli muokattu rankalla kädellä, lisäämällä siihen eteen ja taakse toinen akseli. Reeves perusteli ylimääräisiä akseleita turvallisuutta lisäävinä tekijöinä. Tuohon aikaan tieverkosto ei edes Yhdysvalloissa tarkoittanut muuta kuin huonokuntoisia kärrypolkuja. Puupuolapyörien rikkoutuminen teräväreunaisissa kuopissa oli tavanomaista ja muodosti riskin ajoneuvon hallinnan menettämisestä. Reevesin logiikka oli siinä mielessä oikeaan osuvaa, että teliä käytettäessä, toisen pyörän rikkoutuessa, toinen pitää auton edelleen vakaana. Auton kokonaispituus oli 20 jalan (6 m) paikkeilla, mutta koska kori oli vakiomallinen, se kykeni ottamaan vain neljä matkustajaa. Auton hintalapussa komeili lukema 3200 sen aikaista dollaria (nykyarvoltaan n. 75 000 $), joka oli huikea summa rahaa. Yhtä ainoaa kappaletta ei prototyypin lisäksi valmistunut eikä myyty.


title: Milton Reeves

text: Octo-Auton epäonnistumisen myötä, Reeves valmisti vuonna 1912 kaksi kappaletta, hieman maltillisemmalla designilla suunniteltua kuusipyöräistä "Sexto-Autoa". Ensimmäinen versio oli tehty Octo-Autoa modifioimalla, toinen versio oli muokattu Stutz Motor Companyn autosta. Tuotteena autot olivat ylellisiä ja laadukkaita, kolmella istuinrivillä ja portaattomalla vaihteistolla varustettuja ja pelkällä takatelillä ne eivät olleet niin silmiinpistävän erikoisia. 4500 $ hinta (n. 105 000 $ nykyrahassa) oli kuitenkin liian kova, eikä yhtään autoa mennyt kaupaksi.


title: Milton Reeves

text: Vuonna 1914 Reeves Pulley Company päätti vetäytyä moottorien valmistamisesta ja yhtiön osti vuonna 1918 silloinen sementinsekoittimia valmistanut, Ohion Minsteristä kotoisin ollut "Cummings Machine Company", joka toimii nykyisin "Midmark Corporation" -nimellä ja on erikoistunut lääkinnällisten, hammaslääkinnällisten ja eläinlääkinnällisten laitteiden valmistamiseen ja palvelujen tuottamiseen.


title: British Airtours

text: British Airtours oli brittiläinen tilauslentoyhtiö. British European Airways (BEA) perusti sen vuonna 1969 nimellä BEA Airtours. Kun BEA ja British Overseas Airways Corporation (BOAC) yhdistettiin British Airwaysiksi 1970-luvun alussa, British Airtoursista tuli sen tytäryhtiö. Vuonna 1988 se nimettiin Caledonian Airwaysiksi, kun British Airways osti British Caledonianin ja yhdisti sen British Airtoursiin.


title: British Airtours

text: BEA Airtours perustettiin 24. huhtikuuta 1969. Se oli BEA:n tytäryhtiö, jonka tarkoitus oli tarjota halpoja lentoja, joilla BEA kykeni kilpailemaan nopeassa kasvussa olleilla pakettimatkamarkkinoilla. Ennen sitä markkinoita olivat hallinneet valtion omistamien BEA:n ja BOAC:n sijaan yksityiset yhtiöt. BEA Airtours perustettiin, koska yksityisten yhtiöiden kasvava reittilentojen verkosto alkoi uhata BEA:n ja BOAC:n perinteistä valta-asemaa. Sen perustaminen noudatti Britannian ilmailualan tulevaisuutta käsitelleen Edwardsin raportin suositusta, jonka mukaan BEA:n ja BOAC:n tulisi siirtyä myös pakettimatka- ja tilauslentotoimintaan.


title: British Airtours

text: Yksityset lentoyhtiöt epäilivät, että BEA:n tilauslentotoimintaan siirtymisen tarkoituksena oli epävakauttaa markkinat tarjoamalla lentoja alihintaan. Tämä olisi lopulta pakottanut yhtiöt lopettamaan toimintansa, sillä niillä ei ollut käytettävissään sellaisia taloudellisia resursseja kuin valtion omistamalla BEA:lla. Epäiltiin myös, että BEA:n ja BOAC:n ylimääräinen henkilökunta ja tarpeettomiksi käyneet koneet siirretään BEA Airtoursille, minkä seurauksena kapasiteettia olisi tullut liikaa, hinnat olisivat entisestään laskeneet ja kilpailutilanne vääristynyt.


title: British Airtours

text: BEA Airtours aloitti lennot Gatwickin lentoasemalta vuonna 1970 käyttäen seitsemää BEA:lta käytettyinä saatua de Havilland Comet 4B -konetta, joissa kussakin oli 109 turistiluokan istuinta. Ensimmäinen kaupallinen lento lennettiin 6. maaliskuuta 1970.


title: British Airtours

text: Vuonna 1971 BEA Airtoursin koko laivasto päätettiin korvata samalla määrällä American Airlinesin entisiä Boeing 707-123B -koneita. Niiden suurempi kapasiteetti, pidempi toimintamatka ja parempi polttoainetehokkuus mahdollistivat välilaskuttomat pitkän matkan tilauslennot esimerkiksi Pohjois-Amerikkaan. Huolimatta siitä, että Britannian kauppaministeriö myönsi yhtiölle luvan käytettyjen 707-120B -koneiden maahantuontiin ja siitä, että yhtiön sisältä (BOAC:lta) ei ollut saatavissa vastaavia koneita halutulla aikataululla, sekä BEA että BOAC vastustivat yhtiön suunnitelmia. Niiden mielestä kaikki koneet tuli hankkia joko BEA:lta tai BOAC:lta.


title: British Airtours

text: Valtionyhtiöiden puututtua asiaan BEA Airtours hankki BOAC:lta seitsemän Boeing 707-436 -konetta. Niiden matkustajakapasiteetti oli yhtiön tarpeisiin liian suuri, ja niihin asennetut Rolls-Royce Conway -moottorit olivat vanhemmat kuin American Airlinesin entisten koneiden Pratt & Whitney JT3D -moottorit. Niinpä BOAC:lta ostettujen koneiden käyttökustannukset olivat suuremmat. BOAC myi kuitenkin koneet halvemmalla kuin American Airlines. 4,3 miljoonan punnan myyntihintaan sisältyi BOAC:n koko varaosavarasto moottorit pois lukien kyseisille seitsemälle koneelle. Ensimmäinen 174-paikkaisista koneista tuli BEA Airtoursin käyttöön vuonna 1971, ja erän viimeinen liittyi yhtiön laivastoon vuonna 1973. Siihen mennessä neljä yhtiön yhdeksästä Comet 4B:stä oli jo myyty muille brittiläisille tilauslentoyhtiöille.


title: British Airtours

text: Vuoden 1973 öljykriisi, jonka aikana öljybarrelin hinta nelinkertaistui, kasvatti huomattavasti BEA Airtoursin jäljellä olleiden Cometien käyttökustannuksia. Tämä alkoi vaikuttaa BEA:n ja BOAC:n yhdistymisen myötä vuonna 1974 British Airtoursiksi nimetyn yhtiön taloudelliseen tulokseen. Yhtiö päättikin poistaa loput viisi Cometia käytöstä kesäkauden 1974 lopussa ja myydä ne Dan-Airille. Seuraavina vuosina British Airtours hankki lisää 707-koneita British Airwaysilta, joka oli perinyt ne BOAC:lta.


title: British Airtours

text: Vuonna 1975 British Airtours alkoi lentää "Advanced Booking Charter" (ABC) -lentoja Yhdysvaltoihin.


title: British Airtours

text: 1970-luvun lopulla British Airways päätti korvata BEA:lta perityt, vanhentuvat lyhyen ja keskipitkän matkan Hawker-Siddeley Trident ja BAC 1-11 -koneet uusilla Boeing 737 ja Boeing 757 -koneilla. Samassa yhteydessä British Airtoursille tilattiin yhdeksän uutta 737-236 Advanced -konetta. Ne toimitettiin 1980-luvun alussa. Niillä yhtiö korvasi käytettynä hankitut kapearunkokoneensa, jolloin sen kilpailukyky parani huomattavasti.


title: British Airtours

text: Kesäkuussa 1982 British Airtours aloitti säännölliset lennot Gatwickin ja New Yorkin Newarkin lentoaseman välillä. Kahdesti viikossa lennetyt lennot lopetettiin kuitenkin vain seitsemän kuukauden jälkeen tammikuussa 1983.


title: British Airtours

text: Vuonna 1984 British Airtours sai käyttöönsä ensimmäisen laajarunkokoneensa, Boeing 747-236B -koneen. Se alkoi lentää yhtiön suosittuja pitkän matkan ABC-lentoja Pohjois-Amerikkaan. Samana vuonna lennettiin yhtiön viimeinen Boeing 707 -lento. British Airtours alkoi saada käyttöönsä myös British Airwaysin entisiä Lockheed L-1011 TriStar -laajarunkokoneita.


title: British Airtours

text: British Airtoursin koneet maalattiin vuonna 1985 uusiin väreihin, jotka muistuttivat läheisesti British Airwaysin silloista väritystä.


title: British Airtours

text: 22. elokuuta 1985 lentoa 28M operoinut Boeing 737-236Adv syttyi tuleen keskeytetyn lentoonlähdön jälkeen Manchesterin lentoasemalla. Tuli levisi nopeasti koneen takaosaan ja tuhosi koneen. 53 matkustajaa ja kaksi miehistön jäsentä kuoli.


title: British Airtours

text: British Airways osti vuonna 1988 British Airtoursin kilpailijan British Caledonianin. British Airtours ja British Caledonian yhdistettiin, ja uusi yhtiö sai nimen Caledonian Airways.


title: British Airtours

text: BEA Airtours ja British Airtours käyttivät toimintansa aikana seuraavia konetyyppejä:Maaliskuussa 1970 BEA Airtoursin laivastoon kuului yhdeksän lentokonetta.


title: British Airtours

text: Toukokuussa 1972 BEA Airtoursin laivastoon kuului 11 lentokonetta.


title: British Airtours

text: Tilauksessa oli viisi Boeing 707-436 -konetta.


title: British Airtours

text: Maaliskuussa 1974 British Airtoursin laivastoon kuului yhdeksän lentokonetta.


title: British Airtours

text: Huhtikuussa 1982 British Airtoursin laivastoon kuului yhdeksän lentokonetta.


title: British Airtours

text: Maaliskuussa 1984 British Airtoursin laivastoon kuului 16 lentokonetta.


title: British Airtours

text: Maaliskuussa 1988 British Airtoursin laivastoon kuului kymmenen lentokonetta.


title: Porn Beautiful

text: Porn Beautiful on suomalaisen LAB-yhtyeen albumi, joka julkaistiin 13. maaliskuuta 2000. Suomen virallisella albumilistalla se oli parhaimmillaan sijalla 34.


title: HMS Goliath (1781)

text: HMS Goliath oli Britannian Kuninkaallisen laivaston vuonna 1781 vesillelaskettu Arrogant-luokan 74-tykkinen kolmannen luokan linjalaiva.


title: HMS Goliath (1781)

text: Alus tilattiin 21. helmikuuta 1778 Deptfordin telakalta, missä rakennustöistä vastasi Adam Hayes. Sen köli laskettiin 10. huhtikuuta 1779 ja alus laskettiin vesille 18. lokakuuta 1781. Alus valmistui 2. tammikuuta 1782 Woolwichissa, jolloin sen valmistuskustannukset olivat 36 583 puntaa yksitoista shillinkiä ja kymmenen pennyä. Lisäksi varustamiskustannukset, jotka sisälsivät pohjan kuparoinnin, olivat 1 992 puntaa kymmenen shillinkiä ja viisi pennyä.


title: HMS Goliath (1781)

text: Alus osallistui 1.-2. elokuuta 1798 Abukirin taisteluun.


title: HMS Goliath (1781)

text: Alus romutettiin 1815.


title: Johnny Russell

text: John Bright ”Johnny” Russell (23. tammikuuta 1940 – 3. heinäkuuta 2001) oli yhdysvaltalainen country-laulaja ja laulunkirjoittaja, joka tunnettiin parhaiten ”Act Naturally” -kappaleen tekijänä. Sen levytti menestyksekkäästi Buck Owens vuonna 1963. Vuonna 1965 The Beatles julkaisi kappaleesta cover-version albumillaan "Help!". Johnny Russellin muita lauluja ovat levyttäneet Burl Ives, Jim Reeves, Jerry Garcia, Dolly Parton, Emmylou Harris ja Linda Ronstadt.


title: Johnny Russell

text: Russell menehtyi 61-vuotiaana diabeteksen aiheuttamiin komplikaatioihin.


title: Riverside Studios

text: Riverside Studios on vuonna 1975 perustettu tuotantostudio, teatteri ja omatoiminen elokuvateatteri Lontoon Hammersmithissä. Studio suljettiin saneerauksen vuoksi vuonna 2014, mutta se on tarkoitus avata uudestaan vuonna 2018.


title: Temple-luokka

text: Temple-luokka oli Britannian kuninkaallisen laivaston kahden aluksen muodostama 68-tykkinen kolmannen luokan linjalaivaluokka, joka oli viimeinen tilattu 70-tykkisten suunnitelmien ("HMS Vanguard" eli 1745 Establishment) pohjalta tilattu.


title: Temple-luokka

text: Luokan alusten aseistuksena oli alemmalla tykkikannella kaksikymmentäkuusi 32 naulan ja ylemmällä tykkikannella 28 kappaletta 18 naulan tykkejä. Lisäksi puolikannella oli kaksitoista ja etukannella kaksi 9 naulan tykkiä.


title: Carmen Du Sautoy

text: Carmen Du Sautoy on palkittu pääosaesittäjä, joka on näytellyt brittiläisissä teattereissa vuodesta 1972 lähtien. Hän on näytellyt Royal Shakespeare Companyssä, Royal National Theatressä ja Lontoon West Endissä. Hän on esiintynyt myös Berliinissä, Madridissa, New Yorkissa, Sydneyssä ja Tokiossa sekä muualla.


title: Carmen Du Sautoy

text: Du Sautoy on näytellyt muun muassa Maria I Gwendolenia Lucy Baileyn ohjaamassa näytelmässä "The Importance of Being Earnest", Herodiasta Steven Berkoffin ohjaamassa "Salomessa", kreivitär Ireneä Peter Hallin ohjaamassa näytelmässä "Mind Millie for Me", Kleopatraa Bernand Milesin ja Ron Pemberin ohjaamassa "Antoniuksessa ja Kleopatrassa", Miss Leightonia Trevor Nunnin ohjaamassa "Once in a Lifetimessä", Myraa Alan Strachanin ohjaamassa "Hayfeverissä", Abbieta Patrick Masonin ohjaamassa näytelmässä "Intohimot jalavien varjossa", Ranskan prinsessaa John Bartonin ohjaamassa näytelmässä "Turhaa lemmen touhua", Robin Lefevren ohjaamassa näytelmässä "Candy Kisses", Elienaa Terry Handsin ohjaamassa "Auringon lapsissa", Mrs Fainallia John Bartonin ohjaamassa "The Way of the Worldissä", kurtisaania Trevor Nunnin ohjaamassa "Erehdysten komediassa" ja Lyia Viviania Wynn Jonesin ohjaamassa "Peace in our Timessä".


title: Carmen Du Sautoy

text: Du Sautoy on näytellyt myös lukuisissa brittiläisissä, eurooppalaisissa ja amerikkalaisissa elokuvissa.


title: HMS Triumph (1764)

text: HMS Triumph oli Britannian Kuninkaallisen laivaston vuonna 1764 vesillelaskettu Triumph-luokan 74-tykkinen kolmannen luokan linjalaiva.


title: HMS Triumph (1764)

text: Alus tilattiin 21. toukokuuta 1757 Woolwichin telakalta, jossa rakennustöistä vastasi Israel Pownoll toukokuuhun 1762 ja sen jälkeen Joseph Harris. Sen köli laskettiin 2. tammikuuta 1758 ja alus laskettiin vesille 3. maaliskuuta 1764. Alus valmistui 18. huhtikuuta, jolloin sen valmistuskustannukset olivat 33 252 puntaa kolme shillinkiä ja viisi pennyä.


title: HMS Triumph (1764)

text: Alus poistettiin 1812 palveluksesta Plymouthissa ja se siirrettiin reserviin. Se muutettiin lokakuuhun 1813 mennessä Plymouthissa sairaalalaivaksi Milfordiin nimellä "Lazarette 7". Se romutettiin kesäkuussa 1850 Pembrokessa.


title: Chandra Bahadur Dangi

text: Chandra Bahadur Dangi (30. marraskuuta 1939, Nepal – 3. syyskuuta 2015, Yhdysvallat) (, ) oli nepalilainen mies, joka todettiin maailman lyhimmäksi mieheksi helmikuussa 2012 suoritetussa mittauksessa. Mittauksen mukaan Chandra oli 54,6 cm pitkä ja painoi 14,5 kg. Hän rikkoi täten aiemmin lyhimmäksi mieheksi todetun Gul Mohammedin ennätyksen 57 cm. Chandra lyhytkasvuisuus johtui kasvuhormonin puutteesta.


title: Reeves & Co

text: Reeves & Co. oli 1800 – 1900 -lukujen vaihteessa Yhdysvaltain keskilännessä, Indianan Columbuksessa, toiminut, höyrykonekäyttöisiä vetokoneita "(steam traction engine)" valmistanut yhtiö. Omana aikanaan yhtiö valmisti Pohjois-Amerikan suurimpia ja voimakkaimpia traktoreita. Koska kyntö- ja vetotöiden lisäksi koneiden tehtävä oli tuottaa voimaa maatalouden koneiden käyttöön, siellä missä sitä tarvittiin, omavoimaisesti liikkuva voimakone oli maatalouden töiden tehostamisessa vallankumouksellinen väline.


title: Reeves & Co

text: Indianassa, Rushin piirikunnan alueella asunut, maatilalta syntyisin ollut veljeskolmikko Marshall, Girney ja Milton Reeves olivat oman aikakautensa maatalouden ja ensiaskeleitaan ottavan moottereilla liikkuvien vaunujen saralla todellisia multilahjakkuuksia. Perheen nimiin on kirjattu kaikkiaan 140 patenttia. Marshall Reeves oli vuonna 1869 kehittänyt maissipeltojen muokkausta varten tehokkaan auralaitteen ja vuonna 1875 hän perusti yhdessä isänsä ja setänsä kanssa maatalouden koneita valmistaneen "Hoosier Boy Cultivator Companyn". Vuonna 1879 tämän yhtiön nimeksi muutettiin "Reeves and Co". Samoihin aikoihin, vuoden 1895 tienoilla, kun Reevesin veljeksistä Milton kehitteli ensimmäistä moottorivoimalla liikkuvaa ajoneuvoaan, Reeves & Co. alkoi valmistamaan höyrykoneita ja höyrykonevoimalla liikkuvia traktoreita.


title: Reeves & Co

text: Yhtiö erikoistui valmstamaan suuria kyntökoneita, jotka jaksoivat vetää monisiipisiä auroja Yhdysvaltain ja Kanadan horisonttiin ulottuvilla viljelysmailla. Yhtiö esitteli massiivisen "40-140" -koneen vuonna 1908. Koneen käyttäjän työmaa oli lähes 1½-kerroksisen talon korkeudessa, josta oli näköala höyrykoneen etupuolelle. Koneen mallimerkinnässä luku "40" tarkoittaa koneen nominaali- eli nimellistehoa (nhp, nominal horsepower) ja "140" on koneen arvioitu bhp (Brake horsepower) -luku


title: Reeves & Co

text: Reeves & Co. myytiin tammikuun 1. päivänä vuonna 1912 Emerson-Brantingham -yhtiölle. Emerson-Brantingham hankki omistukseensa myös muita maatalouskoneita valmistaneita, senaikaisia yhtiöitä kuten Gas Traction Co, Rockford Engine Works ja Geiser Manufacturing Co. mutta ajautui vuonna 1915 talousvaikeuksiin. Emerson-Brantinghamin yhdistyttyä "D. M. Osborne Companyn" kanssa, tästä syntyneen yhtiön osti vuonna 1928 "J.I.Case Company", nykyinen Case IH.


title: Reeves & Co

text: Nominaalihevosvoima on eräs tyypillinen tapa kuvata hörykonekäyttöisten vetureiden tehoa, mutta todellisuuteen verrattuna se antaa roimasti alimitoitettuja arvoja. Höyrykoneisen veturin tehojen ilmoittamiseen on useita erilaisia asteikkoja ja tapoja, silti mitkään niistä eivät anna täsmällistä vastausta. On kuitenkin päivänselvää, että Reevesin kaltaisen höyryveturin voimavarat ovat melkoiset.


title: Reeves & Co

text: Milton Reeves


title: Hilaire de Chardonnet

text: Louis-Marie Hilaire Bernigaud de Chardonnet (1. toukokuuta 1839 Besançon – 11. maaliskuuta 1924 Pariisi) oli ranskalainen kreivi ja kemisti, joka keksi ”keinosilkin” eli raionin valmistusmenetelmän. Tutkittuaan Louis Pasteurin apulaisena silkkiperhosia hän keksi samankaltaisen tavan valmistaa nitroselluloosasta ohutta ja taipuisaa kuitua, josta voitiin kehrätä lankaa ja kutoa silkkiä muistuttavia tekstiilejä.


title: Hilaire de Chardonnet

text:
Chardonnet osallistui teini-iässä Faculté des Sciences de Besançonin tiedekursseihin ja suoritti bachelier-tutkinnon tieteissä 16-vuotiaana. Hän pääsi opiskelemaan École Impériale Polytechnique -oppilaitokseen vuonna 1859, jossa hänen opiskelijatovereihinsa kuului muun muassa tuleva kolmannen tasavallan presidentti Sadi Carnot.
Tarinan mukaan Chardonnet teki keksintönsä Pasteurin laboratoriossa aluksi vahingossa, kaadettuaan kollodiumia eli nitroselluloosaliuosta laboratoriopöydälle ja jätettyään siivoamatta sitä. Kuivuttuaan neste oli muuttunut pitkiksi kuiduiksi. Chardonnet kehitti muuntokuitujen valmistuksessa yhä käytettävän perusperiaatteen: puuselluloosa liuotetaan siirappimaiseksi liuokseksi, joka sitten ruiskutetaan kymmeniä tuhansia reikiä sisältävän kehruusuulakkeen läpi ja jähmetetään erillisiksi kuiduiksi. Hän patentoi menetelmän vuonna 1884, sai siitä pääpalkinnon Pariisin vuoden 1889 maailmannäyttelyssä ja alkoi rakentaa synnyinkaupunkinsa Besançonin lähelle ensimmäistä tekosilkkitehdasta, joka valmistui 1898 Doubsjoen varrelle Prés de Vaux’hon. Samanlaisia tehtaita perustettiin sitten myös Sveitsiin, Belgiaan, Unkariin, Italiaan ja Britanniaan.


title: Hilaire de Chardonnet

text: Besançonissa on Chardonnet’n mukaan nimetty ammattikoulu ja Chalon-sur-Saônessa lukio.


title: Rita Bergman

text: Rita Tuulikki Bergman (s. 28. elokuuta 1946 Helsinki) on suomalainen oopperalaulaja, äänialaltaan sopraano. Hän tuli vuonna 1975 kolmanneksi Lappeenrannan laulukilpailuissa. Hän toimi Sibelius-Akatemian opettajana vuoteen 1990, jolloin hän irtisanoutui ja muutti Saksaan. Hän palasi Suomeen 2005.


title: Rita Bergman

text: Bergman opiskeli laulua Mirjam Helinin oppilaana Sibelius-Akatemiassa ja suoritti siellä kanttori-urkurin ja musiikinopettajan tutkinnot 1969 sekä lauludiplomin 1973. Häntä ovat opettaneet myös Luigi Ricci ja Erik Werba ja hän on osallistunut Gerald Mooren lied-kurssille Tukholmassa. Opintojen jälkeen hän aloitti työuransa Helsingin Matteuksen seurakunnan kanttori-urkurina 1969–1975. Ensikonserttinsa hän piti 1975 Helsingissä. Oopperoissa hän esiintyi pirteänä komediennenä ja lyyrisenä sopraanona esimerkiksi Kansallisoopperan Figaron häiden Susannana ja Savonlinnan oopperajuhlien Taikahuilun Papagenana. Sibelius-Akatemian lehtorina hän työskenteli 1982–1992.


title: Rita Bergman

text: Bergman johti Saksassa Karlsruhen vanhinta mieskuoroa. Hän elätti itsensä Saksassa freelance-laulajana, konsertoi, opetti, esiintyi tilaisuuksissa. Suomeen hän palasi saatuaan Pernajasta vakituisen kanttorin viran. Hän suunnitteli palaavansa Saksaan, mutta käynti jäi lyhyeksi ja hän hän asuu jälleen Suomessa. Hän toimi Lapinjärven suomalaisen seurakunnan vt. kanttorina vuoden 2015 loppuun, jolloin hän muutti Paraisille. Nykyään Bergman asuu ja työskentelee Helsingissä.


title: Rita Bergman

text: Hänen entinen puolisonsa on oopperalaulaja Martti Wallén, jonka kanssa hän oli avioliitossa 1972–1982. Heidän lapsensa ovat baritoni Herman Wallén ja mezzosopraano Ida Wallén.


title: Mertaniemen voimalaitos

text: Mertaniemen voimalaitos on Lappeenrannan Suolahdessa sijaitseva Lappeenrannan Lämpövoiman voimalaitos. Mertaniemi 1 on otettu käyttöön vuonna 1975 ja sen sähköteho on 33 MW. Mertaniemi 2 on otettu käyttöön vuonna 1977 ja sen sähköteho on 160 MW. Mertaniemi 1:ssä on yksi kaasuturbiini ja Mertaniemi 2:ssa on kaksi kaasuturbiinia sekä höyryturbiini. Laitoksen kaasuturbiinit ovat vuokrattuna Fingridille nopeaksi reserviksi kantaverkon häiriötilanteisiin.


title: Mertaniemen voimalaitos

text: Voimalaitoksella on viisi kaukolämpökattilaa, jotka ovat yhteisteholtaan 150 MW.


title: Pekka Koskela (professori)

text: Pekka Koskela (s. 1960) on suomalainen matemaatikko ja professori. Hän toimii matematiikan professorina Jyväskylän yliopistossa. Toimikaudella 2010-2014 hän työskenteli Suomen Akatemian nimittämänä akatemiaprofessorina.


title: Pekka Koskela (professori)

text: Matemaatikkona Koskela on tehnyt joitakin merkittäviä tieteellisiä läpimurtoja. Hän on kehittänyt mm. professori Juha Heinosen ja apulaisprofessori Piotr Hajlaszin kanssa teorian "geometrisen analyysin" käytöstä metrisissä avaruuksissa.


title: Pekka Koskela (professori)

text: Pekka Koskela väitteli 1990 filosofian tohtoriksi Jyväskylän yliopistossa. Väitöskirjan nimi oli "Capacity Extension Domains" ja sen ohjaajana oli professori Olli Martio. Sen jälkeen hän on toiminut eri tehtävissä Jyväskylän yliopiston matematiikan ja tilastotieteen laitoksella. Nykyisin hän toimii matematiikan professorina.


title: Pekka Koskela (professori)

text: Vuosina 2010-2014 Koskela työskenteli Jyväskylän yliopistossa Suomen Akatemian nimittämänä määräaikaisena akatemiaprofessorina.


title: Pekka Koskela (professori)

text: Matemaatikkona Pekka Koskelan pääasialliset tutkimusalueet ovat kvasikonformikuvaukset, äärellisen väännön kuvausten teoria ja analyysi metrisissä avaruuksissa. Hän on nyttemmin tutkinut myös erilaisia Sobolev-kuvauksia sekä Sobolev-tyypin epäyhtälöitä epäsäännöllisissä ympäristöissä.


title: Pekka Koskela (professori)

text: Professori Koskela teki huomattavimmat tieteelliset läpimurtonsa 1990-luvun lopussa ja 2000-luvun alussa. Tuolloin hän yhdessä professori Juha Heinosen kanssa ratkaisi huomattavan avoimena olleen ongelman niin kutsutun kvasikonformikuvausten teorian alueella. Heinosen ja apulaisprofessori Piotr Hajlaszin kanssa hän on luonut pohjan uudelle matemaattiselle teorialle: analyysi metrisissä avaruuksissa. Hän on sittemmin jatkanut alan tutkimusta.


title: Pekka Koskela (professori)

text: Akatemiaprofessorina Koskela alkoi aiempien tutkimusalueidensa lisäksi tarkastelemaan erilaisia äärellisen väännön kuvauksia. Äärellisen väännön kuvauksen teoria on nykyisin osa matematiikan perustutkimusta. Koskela on kehittänyt kyseisen alueen teoriaa tutkimusryhmänsä kanssa. Äärellisen väännön kuvauksen käytännön sovellutus on esimerkiksi aineen elastisuuden määrittäminen matemaattisten mallien avulla: lähtövaatimuksina malleissa ovat muun muassa massan häviämättömyyden periaate ja se, että muutoksessa ei saa syntyä reikiä tai halkeamia, eikä aine saa muutoksessa kulkea itsensä läpi. Professori Koskela on tutkinut myös geometrisiä kaarevuuksia ja selvittänyt, miten niitä voi käyttää uusissa yhteyksissä.


title: Pekka Koskela (professori)

text: Pekka Koskelalta julkaistiin vuosivälillä 1990-2009 yhteensä 110 vertaisarvioitua tieteellistä artikkelia. Useat näistä ilmestyivät matematiikan tunnetuissa kansainvälisissä julkaisuissa.


title: Pekka Koskela (professori)

text: Pekka Koskela on ollut Suomalaisen Tiedeakatemian jäsen vuodesta 2004 lähtien. Tieteellisistä ansioistaan matematiikan alalla Koskela sai 2001 Väisälän palkinnon.


title: Pekka Koskela (professori)

text: Tasavallan presidentti Sauli Niinistö myönsi itsenäisyyspäivänä 2013 professori Koskelalle Suomen valkoisen ruusun ritarikunnan I luokan ritarimerkin.


title: Pekka Koskela (professori)

text: Pekka Koskela: Capacity Extension Domains (1990). Jyväskylän yliopisto. (Koskelan väitöskirja)


title: Ivan Aramilev

text: Ivan Andrejevitš Aramilev (, oikealta sukunimeltään "Zyrjanov", Зыря́нов; 1896 – 11. huhtikuuta 1954 Moskova) oli neuvostovenäläinen kirjailija.


title: Ivan Aramilev

text: Ivan Aramilev syntyi talonpojan perheeseen luoteis-Uralilla. Hän osallistui ensimmäiseen maailmansotaan ja Venäjän kansalaissotaan. Aramilev valmistui Moskovan yliopiston filologisesta tiedekunnasta ja alkoi julkaista teoksiaan 1920-luvun puolivälissä. Romaani "Junost Matveja" (”Matvein nuoruus”, 1941) kuvaa vallankumousta edeltävää Uralia. Aramilevin kertomusten aiheita ovat metsästys ja luonto.


title: Polina Kalsina

text: Polina Olegovna Kalsina ("o.s. Medvedeva", , s. 20. maaliskuuta 1989 Nižni Tagil) on venäläinen maastohiihtäjä. Kalsina on 172 senttimetriä pitkä ja painaa 59 kilogrammaa.


title: Polina Kalsina

text: Kalsina debytoi maailmancupissa maaliskuussa 2010 Drammenin sprintissä sijoittuen sijalle 29. Näin ollen hän saavutti heti ensimmäiset maailmancupin pisteensä. Kalsinan paras sijoitus maailmancupin osakilpailussa on seitsemäs tila marraskuussa 2011 Roglan 10 kilometrin yhteislähtökilpailusta.


title: Polina Kalsina

text: Alle 23-vuotiaiden MM-kilpailuista Kalsinalla on yksi hopea vuodelta 2012 10 kilometrin perinteisen hiihtotavan kilpailusta. Lahden MM-kilpailuissa 2017 hän sijoittui yhdistelmäkilpailussa 14:nneksi.


title: Phang Ngan lahti

text: Phang Ngan lahti () on Andamaanienmeren lahti Thaimaassa.


title: Phang Ngan lahti

text: Phang Ngan lahti tunnetaan luonnonkauneudestaan, etenkin Khow-Ping-Kanin, Ko Panyin, Ko Tapun ja Tham Lotin saarista. Alueen kivimuodostumat ovat kuulu nähtävyys.


title: Phang Ngan lahti

text: Lahden ilmasto on trooppisen merellinen. Alueen sademäärät ovat runsaita ja lämpötila korkea ympäri vuoden. Vuosina 1961–1990 keskimääräinen sademäärä vuosittain oli 3 560,5 millimetriä ja 189 sadepäivää. Lämpötila oli 23–32 °C, suhteellinen ilmankosteus 83 prosenttia.


title: Phang Ngan lahti

text: Lahti on lämmin, matala ja ravinteikas, joten siellä elää paljon planktonia. Tämän vuoksi se on monille lajeille hyvä pesimäpaikka.


title: Phang Ngan lahti

text: Alueelle muodostettiin vuonna 1974 Sri Phang Ngan metsäpuisto. Vuonna 1981 suojelualue nostettiin kansallispuistoksi ja nykyinen Ao Phang-ngan kansallispuisto perustettiin. Kansallispuiston pinta-ala on 400 neliökilometriä ja se on Thaimaan laajin alkuperäistilassa säilynyt mangrovemetsä. Yli 80 prosenttia puistosta on Andamaanienmerta. Puistossa on yli 42 saarta. Alueella elää 120 eri lintulajia, 27 nisäkäslajia, 26 matelijalajia, 24 kalalajia, 15 rapulajia, 14 katkarapulajia ja neljä sammakkolajia.


title: Miki Kuusi

text: Mikko "Miki" Kuusi (s. 25. syyskuuta 1989 Helsinki) on suomalainen startup-yrittäjä. Vuodesta 2014 alkaen hän on toiminut perustamansa teknologiayritys Woltin toimitusjohtajana.


title: Miki Kuusi

text: Kuusi tunnetaan yhtenä kasvuyritystapahtuma Slushin perustajista. Hän toimi tapahtuman toimitusjohtajana vuodesta 2011 vuoteen 2015, jolloin hän siirtyi kokonaan Woltin pariin. Aiemmin Kuusi on työskennellyt muun muassa peliyhtiö Supercellillä liiketoiminta-analyytikkona.


title: Miki Kuusi

text: Wired nimesi syyskuussa 2015 Kuusen Euroopan sadan vaikutusvaltaisimman teknologiavaikuttajan listan sijalle 32. Kuusi nimettiin myös tammikuussa 2016 talouslehti Forbesin 30 merkittävimmän alle 30-vuotiaan kuluttajateknologia-alan vaikuttajan joukkoon.


title: Ko Tapu

text: Ko Tapu () on saari Phang Ngan lahdella Thaimaassa. Se näkyy elokuvassa "007 ja kultainen ase" (1974), minkä myötä saaresta tuli nähtävyys. Ko Tapu on erikoisen muotoinen, sillä se levenee ylöspäin. Saaren läheisyyteen meneminen on kielletty.


title: Ko Tapu

text: Saaren nimi tarkoittaa naulasaarta. Sen vieressä sijaitsee toinen turistikohde, Khow-Ping-Kanin saari. Kumpikin saari tunnetaan nimellä ”James Bond Island”.


title: Even Northug

text: Even Northug (s. 26. syyskuuta 1995) on norjalainen maastohiihtäjä. Hän edustaa Strindheim IL:ää. Northug on saavuttanut parhaat tuloksensa sprinttikisoissa.


title: Even Northug

text: Northug kilpaili maailmancupissa ensimmäisen kerran 11. maaliskuuta 2015 Drammenissa perinteisen hiihtotavan sprintissä, jossa hänen sijoituksensa oli 47:s. Ensimmäisen pistesijansa hän saavutti oltuaan vastaavassa kilpailussa vuotta myöhemmin kahdeksas.


title: Even Northug

text: Skandinavia Cupissa Northug on saavuttanut kaksi palkintopallisijaa. Hän oli kolmas perinteisen hiihtotavan sprintissä Joulumäessä 24. helmikuuta 2015 ja voitti vastaavan kilpailun Östersundissa 9. tammikuuta 2016.


title: Even Northug

text: Northug oli mukana juniorien MM-kilpailuissa Val di Fiemmessä 2014. Hänen ainoa kilpailumatkansa oli vapaan hiihtotavan sprintti, jossa hän sijoittui yhdeksänneksi.


title: Even Northug

text: Northugin vanhemmat veljet Petter Northug (s. 1986) ja Tomas Northug (s. 1990) ovat myös hiihtäjiä.


title: Stepan Zlobin

text: Stepan Pavlovitš Zlobin (, 24. marraskuuta 1903 Moskova – 15. syyskuuta 1965 Moskova) oli venäläinen neuvostokirjailija.


title: Stepan Zlobin

text: Stepan Zlobin valmistui kirjallisuus- ja taideinstituutista ja työskenteli opettajana. Hän julkaisi ensimmäiset teoksensa vuonna 1924. Zlobin tunnetaan parhaiten yksityiskohdiltaan todenmukaisista historiallisista romaaneistaan. Niistä "Salavat Julajev" (1929, uudistetut versiot 1941 ja 1953) kuvaa baškiirien vapaustaistelua 1700-luvun lopussa. Romaanin "Ostrov Bujan" (”Bujanin saari”, 1948) aiheena on Pihkovan alimpien kansankerrosten kapina vuonna 1650. Stepan Razinin johtamasta talonpoikien kansannoususta kertova romaani "Stepan Razin" (1951) sai Stalin-palkinnon. Zlobin oli toisen maailmansodan aikana vähän aikaa sotavankina. Kokemuksiensa pohjalta hän kirjoitti vankileirikuvauksen "Propavšie bez vesti" (”Kadonneet”, 1962).


title: Kati Sulin

text: Kati Sulin on digitaalisen liiketoiminnan ammattilainen ja kirjailija. Hän on koulutukseltaan filosofian maisteri. Hän on DNA:n markkinointi- ja online-liiketoimintayksikön johtaja.


title: Kati Sulin

text: Kati Sulin on valmistunut Jyväskylän yliopistosta, jossa hän opiskeli muun muassa multimediamarkkinointia. Uransa hän aloitti vuonna 1998 Siemensillä viestintäassistenttina, minkä jälkeen hän siirtyi vuonna 1999 Nokiaan, jossa hän pääsi ensimmäistä kertaa tekemisiin digitaalisen markkinoinnin kanssa työsään brändimanagerina. Nokian jälkeen Sulin työskenteli vuosina 2001-2006 Helsingin Sähköisessä Toimistossa.


title: Kati Sulin

text: Vuonna 2007 hän siirtyi Hill&Knowltonille, jossa häne nimitettiin vuonna 2009 strategiajohtajaksi yrityksen euroopanlaajuiseen digitaalisen viestinnän ryhmään.


title: Kati Sulin

text:
Konsulttivuosien jälkeen Sulin siirtyi Fazerin online- ja mediajohtajaksi. Vuonna 2012 hän kirjoitti kirjan Digimakupaloja, joka kertoo, mitä hänen työssään Fazerilla tapahtui ensimmäisten 100 päivän aikana.
Sulin oli yksi yhdeksästä asiantuntijasta, joka kertoi Mainostajien liiton vuonna 2013 julkaisemassa Digin mitalla -käsikirjassa, miten mittaamisessa ja markkinoinnin tehostamisessa onnistutaan.


title: Kati Sulin

text: Syyskuussa 2014 Sulin aloitti Sanoman omistaman Head Office Finlandin toimitusjohtajana.


title: Kati Sulin

text: Tammikuussa 2016 Sulin aloitti DNA:n online-liiketoiminnan johtajana, tittelillä Chief Digital Officer. Hänen tärkeimpiin tehtäviinsä kuuluvat online-myynnin ja digitaalisen markkinoinnin kehittäminen, itsepalvelun parantaminen sekä sosiaalisen median ja markkinointiautomaation hyödyntäminen.


title: Kati Sulin

text: ”Digijohtaja johtaa digitaalisten palveluiden kehitystä asiakaslähtöisesti ja auttaa organisaatioin jäseniä ymmärtämään muutosta. Suuri osa johtamisesta on ihmisten odotusten hallintaa, jotta organisaatio ymmärtää, mitä digitaalisaatio käytännön työssä tarkoittaa ja millä aikataululla”, Sulin kuvasi työtään talvella 2016.


title: Kati Sulin

text: Talouselämän haastattelussa helmikuussa 2016 Sulin kuvaili uransa punaisena lankana digitaalisuutta ja sitä, että projektiluonteinen muutosjohtaminen innostaa häntä.


title: Kati Sulin

text: Vuosina 2012-2014 Sulin toimi Mainostajien Liiton digiryhmän puheenjohtajana.


title: Kati Sulin

text: Sulin toimii omistaja-asiakkaiden edustajana LähiTapiola Keskinäisen Henkivakuutusyhtiön hallituksessa vuosina 2016 –2018.


title: Kati Sulin

text: Sulin innostui teknologiasta insinööri-isänsä innoittamana. Hänen omaan perheeseensä kuuluu mies ja kaksi lasta. Hän harrastaa naisvoimistelua ja mökkeilyä.


title: Skandinavia Cup 2013–2014

text: Skandinavia Cup 2013–2014 oli maastohiihtokilpailu Skandinavia Cupin kilpailukausi, joka käsitti 13 osakilpailua. Kilpailupaikkoina olivat Vuokatti Suomessa, Skellefteå ja Piitime Ruotsissa, Meråker Norjassa, Madona Latviassa ja Otepää Virossa.


title: Skandinavia Cup 2013–2014

text: Kokonaiskilpailun voitti miehissä Norjan Simen Østensen ja naisissa Norjan Kathrine Rolsted Harsem.


title: Niskoslampi

text: Niskoslampi on Pirkanmaalla Kihniössä Niskoksessa sijaitseva lampi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Niskoslampi on osa Nerkoonjärven valuma-aluetta.


title: Niskoslampi

text: Lammen pituus on 850 metriä, leveys 750 metriä ja sen pinta-ala on 36 hehtaaria. Se sijaitsee Niskoksen kylässä peltojen keskellä. Sen suurin tulo-oja on Launosluoma, joka laskee Launoslammesta ja tuo soiden ja turvetuotantoalueiden vettä. Eteläpäähän laskeva oja tuo Iso Kivinevan ja sen lähisoiden vettä. Länsipäähän laskeva oja on Sikokankaan soiden laskuoja. Niskoslammen oma Nerkoonjärveen laskeva laskuoja on oikeastaan kanava, koska järvien vedenpinnat ovat yhtä korkealla. Niskoslampi on kaksiosainen lampi, jossa pohjoisallas on 720 metriä pitkä ja 520 metriä leveä. Eteläisen altaan mitat ovat 850 metriä ja 250 metriä ja siihen johtaa 150 metriä leveä salmi. Altaan itäistä osaa kutsutaan Haaralahdeksi. Salmen vasen ranta on Kipotosniemi ja sen edustalla on salmessa kaksi saarta. Toisen saaren nimi on Sikkasaari ja se on 40 metriä pitkä. Toinen saari on nimetön, mutta se on lähes yhtä suuri. Lampi on matala ja vain puolet sen pohjoisosan pinta-alasta on yli 1,5 metriä syvää. Syvin kohta on 2,8 metriä. Eteläosan syvin kohta on 0,8 metriä. Rantaviivan pituus on 4,3 kilometriä. Sen rannan läheisyydessä sijaitsee yhdeksän maatilaa ja niiden pellot. Vain Haaralahden perukka ja Launosluoman suu ovat suota. Rannoille on rakennettu alle kymmenen vapaa-ajan asuntoa. Kaikille asunnoille johtaa tiet yhdystieltä 3350 ja 3352.


title: Niskoslampi

text: Vapo aikoo kunnostaa Launoslammen, Niskoslammen ja Nerkoonjärven Viinamäen lahden ruoppaamalla niistä turvetuotannossa syntyneitä sedimenttejä pois.


title: Niskoslampi

text: Nerkoojärvi laskettiin 1930–1940-lukujen vaiheessa ja järvenlaskussa vedenpinta aleni 70–80 senttimetriä. Koska Niskoslammen ja Nerkoojärven vedenpinnat ovat nykyäänkin yhtä korkealla, ovat ne todennäköisesto olleet sitä myös ennen pinnanlaskua. Pinnanlaskun vaikutukset erottaa vertaamalla Kihniön vanhaa 1800-luvun pitäjänkarttaa nykykarttoihin. Vähäisen pinnanlaskun vaikutuksia huomaa parhaiten vertaamlla vanhaa Haaralahden rantaviivan kulkua nykyiseen. Pitäjänkartassa lammen nimi kirjoitettiin "Niskaslampi".


title: Launoslampi (Kihniö)

text: Launoslampi on Pirkanmaalla Kihniössä Niskoksessa sijaitseva lampi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Launoslampi on osa Nerkoonjärven valuma-aluetta.


title: Launoslampi (Kihniö)

text: Lammen pituus on 200 metriä, leveys 150 metriä ja sen pinta-ala on 1,8 hehtaaria. Se sijaitsee suolla peltoalueen reunalla. Siihen laskee kolme ojaa, joista yksi tuo idästä Pahkanevan turvetuotantoalueen ja toinen pohjoisesta Aitonevan metsien ja Rooppisuon vettä lampeen. Lammen laskuoja on nimeltään Launosluoma ja se laskee 1,3 kilometrin päässä ensin Niskoslampeen ja sen jälkeen Nerkoonjärveen. Rantaviivan pituus on 750 metriä eikä rannoille ole rakennettu mitään. Yhdystie 3352 ohittaa sen 300 metrin päästä, mutta lammelle ei johda teitä.


title: Launoslampi (Kihniö)


title: The Peninsula Hong Kong

text: The Peninsula Hong Kong on hotelli Hongkongissa Kiinassa. The Peninsula Hong Kong perustettiin vuonna 1928, ja se on Hongkongin vanhin hotelli. Hotelli tunnetaan Rolls-Royceistaan, joita sillä on ollut vuodesta 1970 lähtien, kun se osti seitsemän Silver Shadow -mallin autoa. Hotellin autot ovat suosittu nähtävyys, ja ne näkyivät James Bond -elokuvassa "007 ja kultainen ase" vuonna 1974.


title: Hirvijärvi (Kihniö)

text: Hirvijärvi on Pirkanmaalla Kihniössä ja Parkanossa Hirviperällä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Hirvijärvi on osa Nerkoonjärven valuma-aluetta.


title: Hirvijärvi (Kihniö)

text: Järven pituus on 1,4 kilometriä, leveys 550 metriä ja sen pinta-ala on 31 hehtaaria. Se sijaitsee Kihniön ja Parkanon välisellä rajalla Parkanon Hirviperällä, joka on suoperäistä metsämaata. Aivan järven vieressä sijaitsevat Hirvinevan ja Kirjasnevan turvetuotantojalueet. Järven ympäristö on tiheästi ojitettua suota, josta osa Selkänevan ja Vähä Saarinevan suo-ojista laskee suoraan järveen. Itäpuolelta Kirjaslammen vedet kulkeutuvat Hirvijärveen. Järven oma laskioja on Hirvijoki, joka laskee 7 kilometrin jälkeen Nerkoonjärven hirvilahteen. Hirvijärven rantaviiva on 3,8 kilometriä pitkä. Järven länsiranta on kovaa metsämaata, mutta muuta rannat ovat metsäistä suota tai avosuota. Rannoille tai rannan läheisyyteen on rakennettu alle kymmenen vapaa-ajan asuntoa. Niille johtaa tiet yhdysteiltä 13357, joka erkanee Etelä-Nerkoossa valtatiestä 23. Kuntien välinen raja ylittää mutkakisena järven Pettuvuoren pohjoispuolelta siten, että yli puolet jää Parkanon puolelle.


title: Hirvijärvi (Kihniö)

text: Vanhasta 1800-luvun pitäjänkartasta näkyy, kuinka järven laskuojan ympäristö on avattu niityiksi ja on jonkin talon nautintaa. Samat merkinnät koskevat Kirjaslammen laskuojaa, joka laskee Hirvijärven itärantaan.


title: Konstantin Vorobjov

text: Konstantin Dmitrijevitš Vorobjov (, 24. syyskuuta 1919 Kurskin alueen Medvenkan piirin Nižni Reutetsin kylä – 2. maaliskuuta 1975 Vilna) oli neuvostovenäläinen kirjailija.


title: Konstantin Vorobjov

text: Konstantin Vorobjov syntyi talonpoikaisperheeseen. Hän toimi piirilehden kirjeenvaihtajana ja muutti sitten Moskovaan, jossa työskenteli tehdaslehden sihteerinä ja valmistui keskikoulusta. Vuonna 1938 Vorobjov kutsuttiin armeijaan, minkä jälkeen hän työskenteli sota-akatemian lehdessä ja opiskeli sotakoulussa. Toisen maailmansodan aikana Vorobjov joutui vangiksi, pakeni kahdesti ja toimi partisaanijoukkueen komentajana. Päästyään armeijasta hän muutti Vilnaan, jossa työskenteli kauppaliikkeissä ja kirjoitti Liettuan sodanjälkeistä maaseutua kuvaavan pienoisromaanin "Hyvästi syrjäkylät" ("Poslednije hutora", julkaistu 1958). Vorobjovin kertomuksia julkaistiin lehdissä ja vuonna 1956 Vilnassa ilmestyi ensimmäinen kertomuskokoelma "Podsnežnik" (”Lumikello”). Vuoteen 1961 saakka kirjailija työskenteli "Sovetskaja Litva" -lehden toimittajana.


title: Konstantin Vorobjov

text: 1960-luvun alussa Vorobjov alkoi kirjoittaa realistisia sotakuvauksia. Niistä tunnetuimpia on pienoisromaani "Ubity pod Moskvoi" (”Saaneet surmansa Moskovan luona”), joka julkaistiin "Novyi mir" -lehdessä vuonna 1963. Vorobjov kirjoitti myös omaan lapsuuteensa ja nuoruuteensa perustuvia maaseutukuvauksia, joista romaani "Drug moi Momitš" (”Ystäväni Momitš”) ilmestyi kokonaisuudessaan vasta vuonna 1988. Myöhempiä teoksia ovat pienoisromaani "Vot prišol velikan" (”Kas jättiläinen tuli”, 1971) ja keskeneräiseksi jäänyt romaani "I vsemu rodu tvojemu" (”Ja koko suvullesi”).


title: Kölnin joukkoahdistelu

text: Kölnin joukkoahdistelun aikana uudenvuodenyönä 2015/2016 noin tuhannen pohjoisafrikkalaiseksi tai arabiksi kuvaillun miehen joukko kerääntyi Saksassa Kölnin päärautatieasemalla, jossa useat naiset joutuivat seksuaalisen ahdistelun, varkauksien ja raiskausten uhreiksi. Pienempimuotoisia joukkoahdisteluja tapahtui samaan aikaan myös esimerkiksi Hampurissa ja Stuttgartissa. Viranomaisten toiminta tapahtumien aikana ja sen jälkeen herätti laajaa kritiikkiä Saksassa.


title: Kölnin joukkoahdistelu

text: Uudenvuodenaattona noin 1 000:n miehen joukko oli kerääntynyt aukiolle Kölnin päärautatieaseman ulkopuolelle ja monet heistä olivat humaltuneita ja aggressiivisia. Saksan poliisi tyhjensi aukion aattoillan aikana ilotulitteiden aiheuttaman vaaran takia, mutta miesjoukko palasi pian aukiolle alkaen ahdistella ja ryöstää naisia. Uhrinsa miehet ympäröivät pieninä joukkoina. Tapahtumien jälkeen on jätetty yli 1000 rikosilmoitusta, joista 384 oli erilaisia seksuaalirikoksia, mukaan lukien kaksi ilmoitettua raiskausta. Tekijöitä kuvailtiin pohjoisafrikkalaisiksi tai arabeiksi. Miesjoukko oli ilmeisesti saapunut paikalle nimenomaisena tarkoituksenaan rikosten toteuttaminen.


title: Kölnin joukkoahdistelu

text: Poliisi ei pystynyt pysäyttämään ahdisteluja illan aikana. Silminnäkijöiden mukaan paikalla olleet poliisit vaikuttivat häkeltyneiltä. Saksan poliisiliiton Rainer Wendtin mukaan paikalla ei yksinkertaisesti ollut tarpeeksi poliiseja. Kölnin poliisijohtaja Wolfgang Albersin mukaan poliisi oli kuitenkin varautunut hyvin ja paikalla oli noin 140 poliisia. Saksan liittovaltion poliisin sisäisen raportin mukaan kaikkia uhreja ei voitu auttaa, koska ahdisteluja tapahtui liian monta yhtä aikaa ja asema-aukiolla ollut miesjoukko ei totellut poliisin määräyksiä.


title: Kölnin joukkoahdistelu

text: Kölnin ohella pienempimuotoisia joukkoahdisteluja tapahtui uudenvuodenaattona Hampurissa, Stuttgartissa, Münchenissä, Nürnbergissä ja muissa kaupungeissa. Hampurissa tehtiin 195 rikosilmoitusta, joista suurimpaan osaan liittyi seksuaalinen ahdistelu. Poliisin mukaan Hampurin ahdistelut toteutettiin samaan tapaan kuin Kölnissä. Myös Hampurissa uhrit ja silminnäkijät kuvailivat tekijöitä arabeiksi.


title: Kölnin joukkoahdistelu

text: 8. tammikuuta mennessä poliisi oli tunnistanut nimeltä 31 epäiltyä liittyen uudenvuodenyön rikoksiin. Epäillyistä 18 on turvapaikanhakijoita. Heidän joukossaan on yhdeksän algerialaista, kahdeksan marokkolaista, viisi iranilaista, neljä syyrialaista, kaksi saksalaista, sekä serbialainen, irakilainen ja amerikkalainen. Poliisin myöhemmin julkaiseman tiedotteen mukaan pääosa rikoksista epäillyistä on pohjoisafrikkalaisia ja maassa turvapaikanhakijoina tai laittomasti. 18. tammikuuta poliisi ilmoitti tehneensä ensimmäisen pidätyksen ahdisteluihin liittyen. Pidätetty oli algerialainen turvapaikanhakija.


title: Kölnin joukkoahdistelu

text: Viranomaisten toiminta tilanteen hoitamisessa herätti laajaa kritiikkiä. Viranomaisia on syytetty muun muassa tapahtumien pimittämisestä ja mediaa on syytetty epäröinnistä tapahtumien uutisoinnissa. Kölnin ahdisteluista alkoi vuota tietoja vasta useita päiviä tapahtumien jälkeen. Saksan julkinen televisiokanava ZDF pyysi sosiaalisessa mediassa anteeksi viivyttelyään aiheen uutisoinnissa. Toisaalta mediaa on syytetty myös "toistenväristen" osoittelusta. Kölnin poliisijohtaja Wolfgang Albers erotettiin virastaan.


title: Kölnin joukkoahdistelu

text: Saksan liittokansleri Angela Merkel vaati oikeusvaltiolta kovaa reagointia tapahtumiin. Merkel ehdotti myös maahanmuuttoa koskevien lakien kiristämistä. Saksan nykyisen lain mukaan turvapaikanhakijan karkottaminen edellyttää vähintään kolmen vuoden vankeustuomiota. Merkel ehdotti ehdollisen vankeuden riittämistä syyksi karkotukselle. Kölnin pormestari Henriette Reker ehdotti naisille neuvoja ahdistelujen estämiseksi, kuten esimerkiksi käden etäisyyden pitäminen tuntemattomiin henkilöihin. Rekerin kommentteja kritisoitiin uhreja syyllistäviksi. Neuvoa kritisoitiin esimerkiksi Twitterissä aihetunnisteella #einearmlänge eli käsivarren mitta.


title: Kölnin joukkoahdistelu

text: Islaminvastainen Pegida-liike ja oikeistopuolue Vaihtoehto Saksalle pitävät tapahtumien syynä maahanmuuttoa. 9. tammikuuta poliisi hajotti Pegidan mielenosoituksen Kölnissä vesitykeillä ja pippurisumutteella. Poliiseja heiteltiin tietojen mukaan ilotulitteilla ja pulloilla. 10. tammikuuta noin 20 hengen joukko hyökkäsi 6 pakistanilaisen kimppuun, jotka joutuivat sairaalahoitoon. Myös kahta syyrialaista ja kolmea guinealaista vastaan hyökättiin erillisissä tapauksissa.


title: Nakfa

text: Nakfa (tigrinjaksi ናቕፋ, IPA: [naxʼfa]) on pieni kaupunki Eritrean Pohjoisen Punaisenmeren alueella (Zoba Seménawi-Qeyh-Bahri). Nakfa on myös yksi kymmenestä Pohjoisen Punaisenmeren alueen alialueesta (Nus-Zoba).


title: Nakfa

text: Nakfan kaupunki sijaitsee linnuntietä noin 155 kilometriä pääkaupunki Asmarasta pohjoiseen ja noin 157 kilometriä aluekeskus Massawasta luoteeseen. Sudanin raja on linnuntietä noin 103 kilometrin päässä luoteessa ja Punainenmeri 70 kilometriä kaupungista itään. Maanteitse etäisyydet ovat edellä kuvattua pidempiä.


title: Nakfa

text:
Nakfa oli vuoteen 1996 asti Eritrean Sahelin provinssin keskus. Sahelin provinssi oli yksi kymmenestä Eritrean provinssista (awraja), mikä aluejako pohjautui varhaisempaan, Italian siirtomaahallinnon (1890–1941) käyttämään aluejakoon (commissariati).
Eritrean rahayksikkö, Eritrean nakfa on saanut nimensä kaupungin mukaan.


title: Mauri Jokái

text: Móric Jókay de Ásva ([ˈmoːr ˈjoːkɒi], joka tunnetaan nimellä Mór Jókai; Unkarin ulkopuolella myös nimellä Maurus Jokái, Suomessa Mauri Jókai.) (18. helmikuuta 1825 – 5. toukokuuta 1904) oli unkarilainen kirjailija, dramaturgi, toimittaja ja poliittinen aktivisti.


title: Mauri Jokái

text: Jókai syntyi silloisessa Unkarin kuningaskunnassa Komáromissa (nykypäivän Komárno Slovakiassa). Hänen isänsä oli asianajaja, runollisuuteen taipuva József, joka kuului Jókay suvun Ásva-haaraan. Hänen äitinsä oli tomera Maria Pulay. Kerrotaan, että avioliitto herätti hämmästystä, sillä Józsefista arveltiin, että ”hänestä ei ole aviomieheksi” ja taas Maria oli piirikunnan eloisimpia pikku ”velhottaria". Monilapsinen koti oli onnellinen.


title: Mauri Jokái

text: Jókai oli lapsena arka ja herkkä. Hänen taipumuksensa viittasivat taiteellisuuteen. Luontevia olivat eläinpiirrokset, mutta jo kuuden vanhana hän sepitti ensimmäiset runonsa. Isä talutti hänet lähikouluun. Hän luki jatkuvasti. Ystäviä hänellä ei ollut. Kun Jókai oli yhdeksän vanha, hänet päätettiin lähettää kouluun Pozonoyhin Bratislavaan, jotta hän itsenäistyisi ja oppisi saksaa. Komáromissa hän kävi keskikoulun, jonka jälkeen hän jatkoi kalvinistien koulussa Pápan kaupungissa. Siellä hän tutustui muun muassa myöhemmin romanttisena runoilijana maineeseen nousseeseen Sándor Petőfiin. Jokái innostui Petőfin kanssa kirjallisuuden harjoittamiseen.


title: Mauri Jokái

text: Perheen isä oli kuollut Jókain ollessa 12-vuotias. Perhe toivoi hänen kouluttautuvan isänsä ammattiin. Niinpä hän tunnollisesti suoritti opintojaan Kecskemétissä ja Pestin puolella, nykyisin Budapestiä. Asianajajana Molnárin toimistossa hänen taloudellinen asemansa oli turvattu.


title: Mauri Jokái

text: Vuonna 1843 Jókai muutti Budapestiin, jossa hän vuonna 1844 julkaisi ensimmäisen draamansa "Juutalaispoika". Samana vuonna julkaistiin Petőfihin ensimmäiset runot. Jo tänä vuonna julkaistiin sanomalehdissä Jokáin pieniä novelleja ja poliittisluontoisia kirjoituksia. Divatlap-lehdessä oli ensimmäinen romaani "Hétköznapok" ('Arkipäiviä', joka kokonaisuudessaan painettiin vuonna 1846). Kirjallisuuden kritiikki arvosti tätä esikoisteosta. Jokái tajusi, että hänen alaansa oli eritoten romaanikirjallisuus. Jo vuonna 1847 Jókai oli päätoimittaja kirjallisuuden aikakauslehti Életképekissä.


title: Mauri Jokái

text: Jókai omaksui liberaalin poliittisen vakaumuksen ja osallistui innokkaasti Budapestissa maaliskuussa 1848 puhjenneeseen vallankumoukseen. Vallankumouksellista toimintaa tehtiin aluksi kynän voimin, mutta myöhemmin myös aktiivisesti vallankumouksellisessa armeijassa. Hän oli Unkarin armeijan taistelussa Világosissa (nyk. Șiria Romaniassa). Täällä tuli tappio. Hän pysytteli piilossa vuoristossa hänelle julistetun kuolemantuomion vuoksi. Vuonna 1848 hän meni naimisiin Rosa Laborfalvin kanssa. Ensimmäisen poliittisen kiihkon mentyä ohitse hän palasi perheineen pääkaupunkiin. Hänet vangittiin, mutta vapautettiin pian. Hän joutui kuitenkin tiukkaan poliisivalvontaan, ja häneltä kiellettiin kirjoittaminen, kaunokirjallinenkin, mutta nimimerkin Sajó turvin hän kiersi kiellon.


title: Mauri Jokái

text: Tällä kertaa hän työskenteli väsymättä luoden ja julkaisten. Ensimmäinen romaani, joka toi hänelle mainetta, oli romaani "Erdély aranykora" ('Kultakauden Transilvania') (1852). Kun Petőfi oli kohottanut kansanrunouden taiteelliselle tasolle, suoritti Jokái vastaavan työn tarinoihin nähden. Jokáin parhaita tuotteita oli "Egy magyar nábob" (suom. "Unkarilainen Nabob") ja sen jatko "Kárpáthy Zoltán", 1854. Näiden lisäksi tekijän rakkaimpiin teoksiin kuuluivat "Az új földesúr" (suom. "Uusi tilanhaltia") ja "Az Arany ember" (suom. "Onnen kultapoika"). Kirjailija lienee saanut vaikutteita Émile Zolalta kuvatessaan naturalistisesti Budapestin alhaison elämää. Asioiden värittämisessä häntä voi verrata Victor Hugoon ja Émile Zolaan, samoin kuin Alexandre Dumas vanhempaan ja Jules Verneen. “Kun kirjoitan jotakin romaania, koetan itse olla jokin henkilöistäni, elää niissä, olivatpa he sitten murhaajia, pettureita, nautiskelijoita tai kurjia”, Jokái kertoo.


title: Mauri Jokái

text: Kirjailijan täyttäessä 50 vuotta suoritettiin keräys, joka tuotti 200 000 kruunua. Näin Jokáin vanhuus oli taloudellisesti turvattu. Rosa Laborfalvin kuoltua vuonna 1886 hän asui yksin, mutta 1890-luvun lopulla hän tutustui näyttelijä Bella Nagyyn, jonka kanssa avioitui vuonna 1899. Tapaus herätti sensaatiota. Jókai kuoli vuonna 1904, ja hänet haudattiin Budapestiin Kerepešskomin hautausmaalle.


title: Mauri Jokái

text: Novelleja


title: Paul Levi

text: Paul Levi (11. maaliskuuta 1883 Hechingen – 9. helmikuuta 1930 Berliini) oli saksalainen lakimies ja vasemmistopoliitikko, joka toimi Saksan kommunistisen puolueen (KPD) johtajana vuosina 1919–1921. Häntä on pidetty Rosa Luxemburgin aatteellisena seuraajana. Ajauduttuaan erimielisyyksiin muun puoluejohdon kanssa Levi syrjäytettiin ja erotettiin KPD:stä keväällä 1921. Hän palasi myöhemmin takaisin sosiaalidemokraatteihin.


title: Paul Levi

text: Levin isä oli juutalainen liikemies. Opiskeltuaan oikeustiedettä hän valmistui vuonna 1905 Heidelbergin yliopistosta ja asettui seuraavana vuonna Frankfurt am Mainiin harjoittamaan asianajajan ammattia. Hän liittyi vuonna 1906 myös Saksan sosiaalidemokraattiseen puolueeseen (SPD), jossa hänestä tuli Rosa Luxemburgin ja Karl Liebknechtin johtaman radikaalin vasemmistosiiven kannattaja. Levi ystävystyi varsinkin Luxemburgin kanssa ja heidän välillään oli intiimiä kirjeenvaihtoa, joka on myöhemmin julkaistu. Levi toimi Luxemburgin asianajajana tämän ollessa syytettynä poliittisessa oikeudenkäynnissä helmikuussa 1914. Ensimmäisen maailmansodan aikana Levi värvättiin vasten tahtoaan Saksan armeijaan, mutta hän pakeni vuonna 1916 Sveitsiin, jossa tutustui muun muassa Vladimir Leniniin. Levi edusti Saksan Spartakistiliittoa helmikuussa 1917 Sveitsin Oltenissa järjestetyssä Zimmerwald-vasemmiston kansainvälisessä konferenssissa. Hän palasi vallankumouksen jälkeen Saksaan ja osallistui vuoden 1918 lopussa Saksan kommunistisen puolueen perustamiseen.


title: Paul Levi

text: Kun Luxemburg, Liebknecht ja Leo Jogiches murhattiin maaliskuussa 1919, Levistä tuli Saksan kommunistisen puolueen johtaja. Hän painosti viranomaisia saattamaan Luxemburgin ja Liebknechtin murhaajat oikeuden eteen. Levi valittiin valtiopäiväedustajaksi vuonna 1920. Samana vuonna hän johti KPD:n delegaatiota Kommunistisen internationaalin toisessa kongressissa Moskovassa. Luxemburgin poliittisia linjauksia kannattanut Levi ajautui pian erimielisyyksiin Kominternin johdon kuten Leninin ja Trotskin kanssa. Osallistuessaan vieraana Italian sosialistisen puolueen puoluekokoukseen Livornossa hän vastusti radikaalisiiven irtautumista ja erillisen kommunistisen puolueen perustamista Italiaan, toisin kuin paikalla olleet Kominternin lähettiläät. Kun Levin esittämä Kominternin kritiikki aiheutti erimielisyyksiä, hän erosi KPD:n johdosta helmikuussa 1921. Pian tämän jälkeen puolue järjesti maaliskuussa 1921 Saksassa surkeasti epäonnistuneen kansannousuyrityksen (ns. März Aktion). Levi tuomitsi hankkeen välittömästi julkaisemassaan pamfletissa "Unser Weg" (”Meidän tiemme”), minkä seurauksena hänet erotettiin kokonaan puolueesta huhtikuussa 1921. Hän vastasi tähän julkaisemalla vuonna 1922 postuumisti Luxemburgin teoksen "Zur russischen Revolution" (”Venäjän vallankumouksesta”), jossa kritisoitiin Leniniä ja Trotskia.


title: Paul Levi

text: Levi yritti kehitellä Luxemburgin ajatusten pohjalta demokraattisemmin suuntautunutta kommunismia, joka eroaisi Venäjän bolševikkien linjasta. Jouduttuaan ulos KPD:stä hän perusti eräiden tukijoidensa kanssa lyhytikäiseksi jääneen Kommunistische Arbeitsgemeinschaft (KAG) -nimisen puolueen, mutta siirtyi pian Itsenäiseen sosiaalidemokraattiseen puolueeseen (USPD) ja sen mukana edelleen takaisin SPD:hen. Vuodesta 1924 Levi oli SPD:n edustajana Saksan valtiopäivillä. Hänet tunnettiin tämän jälkeen sosiaalidemokraattien vasemmistosiiven johtajana ja hän julkaisi "Politik und Wirtschaft" -nimistä viikkolehteä. Levi kuoli helmikuussa 1930 pudottuaan kerrostaloasuntonsa ikkunasta Berliinissä. Jotkut ovat pitäneet kuolemaa epäilyttävänä, sillä Levi yritti noihin aikoihin saada jälleen Luxemburgin murhaajia oikeuteen, mutta yleisen käsityksen mukaan kyseessä oli tapaturma.


title: Camille Dreyfus

text: Camille Dreyfus (1878–1956) oli sveitsiläinen, Britanniassa ja Yhdysvalloissa toiminut kemisti ja tehtailija, joka yhdessä veljensä Henri Dreyfusin kanssa keksi selluloosa-asetaatin ja siitä valmistetun, "celanese"-kauppanimellä myydyn asetaattikuidun. Hän perusti veljensä muistoksi säätiön The Camille and Henry Dreyfus Foundation, joka muun muassa jakaa kemian alan Dreyfus-palkintoa.


title: Camille Dreyfus

text: Camille Dreyfus syntyi Sveitsin Baselissa 1878. Veli Henri Dreyfus syntyi neljä vuotta myöhemmin 1882. Molemmat lähtivät opiskelemaan Pariisin Sorbonneen. Vuonna 1901 Camille Dreyfus väitteli tohtoriksi Baselin yliopistosta korkeimmin arvosanoin.


title: Camille Dreyfus

text: Veljekset alkoivat tehdä kemiallisia kokeita isänsä talon puutarhavajassa Baselissa ja keksivät pian muun muassa tavan valmistaa synteettisesti farmarihousuissa tarvittavaa sinistä indigo-väriainetta. Vuonna 1908 veljekset ryhtyivät etsimään vähemmän palonarkaa ainetta korvaamaan nitroselluloosasta valmistettua selluloidia, jota käytettiin yhä enemmän valokuvaus- ja elokuvafilmin pohjamateriaalina. Ratkaisu löytyi, ja joulukuussa 1912 Henri ja Camille Dreyfus sekä rahoittajana mukana ollut Alexander Clavel-Respinger perustivat Baseliin yrityksen nimetlä "Cellonit Gesellschaft Dreyfus & Co." tarkoituksena valmistaa kehittämäänsä paloturvallista selluloosa-asetaattia. Pariisilaisesta Pathé-yhtiöstä tuli pian suuri tilaaja elokuvafilmin pohjamateriaalille, ja asetaatista kehitettiin myös nitraattia paloturvallisempaa lakkaa saksalaisten lentokoneiden ja zeppeliinien kangasvuorauksen kyllästämiseksi.


title: Camille Dreyfus

text: Ensimmäisen maailmansodan aikana vuonna 1916 Camille ja Henri Dreyfus muuttivat Britanniaan perustamaan maan hallituksen heiltä tilaamaa asetaattilakkatehdasta Derbyshiren Spondoniin. Tehtaan valmistuminen viivästyi monista syistä, ja sillä välin Britannian ilmavoimat sai lentokonelakkaa veljesten Baselin-tehtaasta. Vuonna 1917 tehdas saatiin lopulta toimimaan, mutta raaka-ainepula keskeytteli yhä tuotantoa. "British Cellulose and Chemical Manufacturing" -niminen yhtiö alkoi kuitenkin kasvaa nopeasti, koska se sai puolustusvoimilta tilauksia monesta muustakin tuotteesta. Vuonna 1918 tehdas työllisti 14 000 henkeä, ja vuonna 1923 sen nimeksi tuli "British Celanese".


title: Camille Dreyfus

text: Henry-veljen jäädessä johtamaan valtavaa Englannin-tehdasta Camille Dreyfus muutti Yhdysvaltoihin, jonka hallitus oli nyt kutsunut veljekset perustamaan sinnekin asetaattitehtaan. Marylandin Cumberlandiin sijoitettua tehdasta alettiin rakentaa 1918, mutta sodan päättyminen romahdutti asetaatin kysynnän ja tehdas saatiin toimintaan vasta 1924. Camille Dreyfus osoittautui taitavaksi yritysjohtajaksi ja suuntasi yhtiötä kulutustavaramarkkinoille. Hän keksi nimetä tuottamansa asetaattilangan nimellä "celanese", joka jäi pysyvästi yhä toiminnassa olevan Celanese-kemianyhtiön nimeksi.


title: Camille Dreyfus

text:
Henri Dreyfus kuoli 1944 ja Camille Dreyfus otti johdettavakseen myös British Celanese -yhtiön. Vuonna 1946 hän perusti säätiön veljensä muistoksi jakamaan tunnustuksia kemian, kemiantekniikan ja niitä lähellä olevien alojen edistäjille. Camille Dreyfus kuoli 1956, ja säätiön nimeksi muutettiin The Camille and Henry Dreyfus Foundation.
Se jakaa joka toinen vuosi Dreyfus-palkintoa.


title: Nukkekaappi ja muita kertomuksia

text: Nukkekaappi ja muita kertomuksia () on Tove Janssonin novellikokoelma vuodelta 1978. Siihen sisältyvät novellit Aikakäsite; Apina; Kertomus Hilosta, Havaijilta; Kukkalapsi; Lokomotiivi; Muisto uudesta maasta; Nukkekaappi; Päärooli; Sarjakuvapiirtäjä; Suuri matka; Taidetta luonnossa ja White Lady.


title: Nukkekaappi ja muita kertomuksia

text: Novellit käsittelevät ihmisten hyväksikäyttöä, elämää taiteen ehdoilla, ihmisten mielipuolisuutta ja yksinäisyyttä. Jansson omisti kirjan ystävälleen Pentti Eistolalle.


title: Nukkekaappi ja muita kertomuksia

text: Eila Pennasen suomennos ilmestyi 1980.


title: Bror Serlachius

text: Bror Gustaf Gabriel Serlachius (14. helmikuuta 1907 Jyväskylä – 8. helmikuuta 1987 Helsinki) oli suomalainen vuorineuvos (1966) ja Tervakoski Oy:n toimitusjohtaja 1939–1973.


title: Bror Serlachius

text: Serlachius kirjoitti ylioppilaaksi 1926, opiskeli College of Technologyssa Manchesterissa 1927–1929 ja Ingenieurschule zur Altenburgissa Thüringenissä 1929–1930. Hän teki opintomatkoja Amerikan mantereelle, Australiaan ja Aasiaan 1938–1960. Hän oli Kankaan paperi oy:n apulaisinsinööri 1932–1933, konttoripäällikkö 1933–1938, Tervakoski oy:n apulaisjohtaja 1938–1939 ja toimitusjohtaja 1939–1973. Hän oli G. A. Serlachius Oy:n hallituksen jäsen vuodesta 1935 ja sen puheenjohtaja vuosina 1980–1986, ja kuului myös Tammer Tehtaiden ja Pohjolan Voiman johtokuntiin sekä Kemi Oy:n ja Paperitehtaitten yhdistyksen hallintoneuvostoihin. Lisäksi hän oli Janakkalan kunnanhallituksen jäsen 1947–1950.


title: Bror Serlachius

text: Serlachiuksen isä oli vuorineuvos Gösta Serlachius.


title: Ánna Synodinoú

text: Ánna Synodinoú (, 21. marraskuuta 1927 – 7. tammikuuta 2016) oli kreikkalainen näyttelijä ja poliitikko.


title: Ánna Synodinoú

text: Synodinoú syntyi Loutrákissa, Kreikassa. Hän opiskeli Kreikan kansallisteatterin teatterikoulussa ("Dramatikí Scholí tou Ethnikoú Theátrou") Ateenassa näyttelemistä ja hänet tunnetaan erityisesti antiikin Kreikan teatterikappaleista. Hän voitti kahdesti Kotopoúli-teatteripalkinnon. Hän loi myös uraa valkokankaalla sekä televisiosarjanäyttelijänä.


title: Ánna Synodinoú

text: Synodinoú valittiin Kreikan parlamenttiin keskustaoikeistolaisen Uusi demokratia -puolueen listoilta vuonna 1974 ja piti paikkansa aika vuoteen 1990 saakka.


title: Jorma Serlachius

text: Jorma Olavi Serlachius (27. helmikuuta 1908 Hämeenlinna – 3. joulukuuta 1969 Helsinki) oli suomalainen mekaanisen teknologian professori.


title: Jorma Serlachius

text: Serlachius kirjoitti ylioppilaaksi 1926, valmistui diplomi-insinööriksi 1933 ja opiskeli Tukholman teknillisessä korkeakoulussa. Hän oli Tampereen Pellava- ja Rauta-Teollisuus Osake-Yhtiön Tampereen konepajan apulaistyöpajainsinööri, lentokonemoottoriosaston johtaja ja apulaiskäytönjohtaja 1933–1944, Sotevan metalliteollisuusosaston päällikkö ja teknillinen johtaja 1944–1948, Teknillisen korkeakoulun mekaanisen teknologian professori vuodesta 1946, Metexin toimitusjohtaja 1948–1951, sitten teknillinen johtaja ja sijaistoimitusjohtaja. Serlachius kuului Suomen valtuuskuntaan useissa kauppasopimusneuvotteluissa vuosina 1945–1955. Hän oli Suomen Työn Liiton puheenjohtaja vuosina 1953–1959 ja kuului Suomen Standardisoimisliiton johtokuntaan.


title: Amandine Henry

text: Amandine Chantal Henry (s. 28. syyskuuta 1989 Lille) on ranskalainen jalkapalloilija, joka edustaa kotimaansa pääsarjassa pelaavaa Olympique Lyonnaisia. Pelipaikaltaan Henry on puolustava keskikenttäpelaaja.


title: Amandine Henry

text: Henry aloitti uransa vuonna 2004 Hénin-Beaumontissa, jossa hän pelasi 20 ottelua tehden 11 maalia. Vuodet 2005–2007 Henry pelasi CNFE Clairefontainessa 32 ottelua tehden 22 maalia. Vuodesta 2007 alkaen Henry on edustanut Lyonia. Hän on voittanut joukkueen kanssa Mestarien liigan kahdesti kausilla 2010–2011 ja 2011–2012, Ranskan pääsarjan kahdeksan kertaa ja Ranskan cupin neljä kertaa.


title: Amandine Henry

text: Henry edusti Ranskan alle 20-vuotiaiden maajoukkuetta vuoden 2006 MM-kilpailuissa. Ranskan maajoukkueessa hän teki debyyttinsä vuonna 2009. Henry kuului Ranskan joukkueeseen vuoden 2015 MM-kilpailuissa Kanadassa, jossa hänet palkittiin turnauksen toiseksi parhaimman pelaajan Silver Ball -palkinnolla ja nimettiin turnauksen tähdistökentälliseen. Hän on pelannut Ranskan paidassa myös vuosien 2009 ja 2013 EM-kilpailuissa.


title: Amandine Henry

text: Seurajoukkuetasolla


title: Amandine Henry

text: Henkilökohtainen


title: Lassi Kilpinen

text: Lassi Kilpinen (s. 23. elokuuta 1993) on suomalainen koripalloilija. Pelintekijänä pelaava Kilpinen on Tampereen Pyrinnön kasvatti ja pelaa seuran edustusjoukkueessa.


title: Lassi Kilpinen

text: Tampereen Pyrinnön kasvatti Kilpinen edusti seuran nuorisojoukkueita. Kaudella 2008–2009 hän pelasi B-nuorten SM-sarjassa ja kausilla 2010–2011 ja 2011–2012 A-nuorten SM-sarjassa. Pyrintö voitti jokaisella Kilpisen SM-sarjakaudella mitalin: B-nuorissa SM-pronssin ja A-nuorissa Kilpisen ensimmäisellä kaudella SM-hopean sekä jälkimmäisellä kaudella SM-pronssin. Kilpisen viimeinen pääsarjakausi junioreissa oli tämän tehokkain: hän pelasi pudotuspelit mukaan luettuina yli 16 minuuttia ja teki 5,3 pistettä ottelua kohden. Kaudella 2012–2013 Kilpinen siirtyi miesten valtakunnallisiin sarjoihin. Hän pelasi kauden BC Nokiassa I-divisioona A:ssa vaihtopelaajana ja teki runkosarjassa 1,4 pistettä ottelua kohden. Nokia sijoittui runkosarjassa neljänneksi ja putosi välierissä Porvoon Tarmoa vastaan 3–1-otteluvoitoin.


title: Lassi Kilpinen

text: Kaudeksi 2013–2014 Kilpinen palasi Pyrintöön ja pelasi seuran reservijoukkue Pyrintö II:ssa I-divisioona A:ssa. Pyrintö II sijoittui runkosarjassa neljänneksi mutta hävisi lopulta Korisliigaan nousseelle Helsinki Seagullsille 3–0-voitoin. Kilpisen vastuu kasvoi huomattavasti edelliskaudesta: hän pelasi runkosarjassa noin 18 ja puoli minuuttia per ottelu ja teki keskimäärin 5,5 pistettä. Helmikuussa 2014 hän teki FoKoPoa vastaan sarjatason uudeksi piste-ennätyksekseen 16 pistettä. Seuraavalla kaudella Kilpinen kärsi loukkaantumisista ja pelasi I-divisioona A:n runkosarjassa vain 15 ottelua 5,8 pisteen ja 2,2 koriinjohtaneen syötön keskiarvoilla. Pyrintö II sijoittui tasaisessa runkosarjan keskikastissa viidenneksi ja karsiutui neljän parhaan joukkueen pudotuspeleistä. Kilpinen teki myös ensiesiintymisensä Korisliigassa Pyrinnön edustusjoukkueessa 1. lokakuuta 2014 Tapiolan Honkaa vastaan. Hän pelasi myös viikkoa myöhemmin toisessa Korisliiga-ottelussa ja kirjautti kummassakin ottelussa yhden henkilökohtaisen virheen.


title: Lassi Kilpinen

text: Syyskuussa Kilpinen teki kaksoisveljensä tavoin sopimuksen Pyrinnön kanssa. Kilpinen harjoitteli Pyrinnön edustusjoukkueen kanssa koko kauden ajan mutta pelasi vain Pyrintö II:ssa. I-divisioonakaudella 2015–2016 Pyrintö II:n avausviisikossa pelanneen Kilpisen peliaika ja tilastolukemat kasvoivat merkittävästi edelliskaudesta, ja 6. joulukuuta 2015 hän heitti A-divisioonan piste-ennätyksekseen Korihaita vastaan 24 pistettä noin 25 minuutissa. Vain yhdellä ulkomaalaispelaajalla pelannut Pyrintö II hävisi alkukaudesta useita otteluita alle 10 pisteellä ja sijoittui runkosarjassa viimeiseksi seitsemällä voitolla 28 ottelustaan. Kilpinen pelasi runkosarjan 11,0 pisteen, 4,2 levypallon, 3,9 koriinjohtaneen syötön ja 1,7 riiston keskiarvoilla. Pyrintö II karsi sarjapaikastaan PeU-Basketia vastaan ja säilytti sarjapaikkansa Kilpisen heitettyä kaksinumeroiset pistelukemat kummassakin karsintaottelussa.


title: Lassi Kilpinen

text: Kaudella 2016–2017 Kilpinen pelasi I-divisiona A:n runkosarjassa 10,2 pisteen, 4,2 levypallon ja uransa parhaan 4,5 korisyötön keskiarvoilla Pyrintö II:n säilyttäessä sarjapaikkansa. Hän nousi loka–marraskuun ajaksi Pyrinnön edustusjoukkueen kokoonpanoon, ja pelasi Korisliigassa seitsemässä ottelussa. 2. marraskuuta pelatussa voitossa Salon Vilpasta vastaan Kilpinen oli ottelun ratkaisuhahmoja: hän pelasi lähes 19 minuuttia ja teki viisi pistettä sekä otti seitsemän levypalloa joista viisi hyökkäyspäässä.


title: Lassi Kilpinen

text: Heinäkuussa 2017 Kilpinen teki vuoden mittaisen pelaajasopimuksen Pyrinnön edustusjoukkueeseen, jossa hänelle oli suunniteltu selkeä rooli takamiesrotaatioon.


title: Lassi Kilpinen

text: Kilpinen esitti kauden aikana hyviä peliotteita oltuaan Pyrinnön pelaajista +/--tilaston paras. Pyrintö eteni pudotuspeleihin joissa putosi heti puolivälierissä. Kesäkuussa 2018 Kilpinen teki Pyrinnön kanssa vuoden pituisen jatkosopimuksen. Kauden 2018–2019 kehityskohteiksi asetettiin pelinjohdon ja korinteon monipuolistamisen kehittäminen. Marraskuussa Kilpinen loukkasi nilkkansa ja joutui sivuun kokoonpanosta pitkäksi aikaa. Tammikuussa 2019 Kilpinen teki kaksivuotisen jatkosopimuksen Pyrinnön kanssa.


title: Lassi Kilpinen

text: Pyrinnön valmentaja Ilkka Palviainen kuvaili Kilpistä syksyllä 2015 hyvin harjoittelevaksi ja pelissä sekä hyökkäyksessä että puolustuksessa rohkeaksi pelaajaksi, jolla on hyvä pelinjärjestelykyky. Pyrinnön kausijulkaisussa 2015–2016 Kilpistä kuvailtiin yhdeksi I-divisioonan parhaista pelintekijöistä, joka pystyy voittamaan 1–1-tilanteita ja pitämään kuntonsa avulla yllä nopeaa pelitempoa. Kausijulkaisun mukaan Kilpisen merkitys joukkueelleen ei aina välity suoraan henkilökohtaisiin tilastoihin.


title: Lassi Kilpinen

text: Kilpinen on opiskellut Tampereella. Hänen kaksoisveljensä Justus Kilpinen on myös koripalloilija, ja heidän isänsä on ollut pitkään mukana Pyrinnön seuratoiminnassa.